Agong, Permaisuri zahir takziah kepada keluarga Dr Wan Azizah

KUALA LUMPUR, 24 Oktober - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga bekas Timbalan Perdana Menteri, Datuk Seri Dr Wan Azizah Wan Ismail atas pemergian ibunya, Datin Mariah Khamis, hari ini.Menerusi catatan dalam laman Facebook Istana Negara, Seri Paduka berdua menzahirkan rasa sedih dengan pemergian itu dan berharap seluruh keluarga Allahyarham sabar dan tabah menghadapi dugaan serta suasana sedih dan pilu ini.

“Seri Paduka Baginda berdua mendoakan agar roh Allahyarhamah dicucuri rahmat oleh Allah SWT dan ditempatkan bersama para solihin,” menurut hantaran tersebut.Allahyarham selamat dikebumikan di Tanah Perkuburan Islam Ukay Perdana, kira-kira pukul 11.15 pagi tadi.Mariah menghembuskan nafas terakhir akibat sakit tua pada usia 88 tahun di kediamannya di Taman Ampang Utama, Ampang pada pukul 2.45 pagi tadi.


PM ucap selamat menyambut Hari Deepavali

KUALA LUMPUR, 23 Oktober - Perdana Menteri, Datuk Seri Ismail Sabri Yaakob mengucapkan Selamat Hari Deepavali kepada semua Keluarga Malaysia beragama Hindu yang meraikannya esok.Menerusi catatan beliau di laman Facebooknya, Ismail Sabri berharap perayaan itu akan memekarkan lagi perpaduan antara rakyat.

"Semoga pesta cahaya ini memekarkan lagi perpaduan, menyimpulkan ikatan tali perhubungan antara Keluarga Malaysia dan keharmonian sesama kita."Saya yakin, perayaan Deepavali pada tahun ini disambut dengan lebih meriah bersama-sama keluarga dan rakan taulan yang tersayang," menurut beliau dalam catatan tersebut.


Agong berkenan menerima menghadap Presiden AFC

KUALA LUMPUR, 23 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima menghadap Presiden Konfederasi Bolasepak Asia (AFC) Shaikh Salman bin Ebrahim Al Khalifa, di Istana Negara.Sesi menghadap bermula pukul 2.00 petang disertai Setiausaha Agung AFC, Datuk Seri Windsor Paul John.Dalam sesi itu, Seri Paduka berkenan menerima sembah taklimat mengenai pembinaan Stadium AFC berkapasiti 10,000 penonton bernilai AS$50 juta di Putrajaya dengan kerjasama Persekutuan Bolasepak Antarabangsa (FIFA).“Seri Paduka Baginda turut berkenan menerima sembah taklimat mengenai perkembangan semasa program-program dan aktiviti-aktiviti AFC dan FIFA di benua ini dan juga persiapan penganjuran Piala Dunia Qatar 2022.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan  Presiden Konfederasi Bolasepak Asia (AFC) Shaikh Salman bin Ebrahim Al Khalifa, di Istana Negara / FOTO FB IstanaNegaraOfficial

“Seri Paduka Baginda dijadualkan berkenan berangkat menyaksikan Piala Dunia Qatar 2022 atas persilaan Kerajaan Qatar kepada Baginda,” menurut catatan di Facebook Istana Negara hari ini.


Agong, Permaisuri rai hakim dan peserta MTHQA ke-62 pada majlis santapan minum petang

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bersama Raja Permaisuri Agong, Tunku Hajah Azizah Aminah Maimunah Iskandariah berkenan bergambar kenangan bersama hakim dan peserta-peserta Majlis Tilawah dan Menghafaz Al-Quran peringkat Antarabangsa (MTHQA) ke-62 pada Majlis Santapan Minum Petang di Istana Negara /Foto BERNAMA)

KUALA LUMPUR, 23 Oktober - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah hari ini berkenan berangkat ke majlis santapan minum petang bagi meraikan jemaah hakim dan peserta Majlis Tilawah dan Menghafaz Al-Quran Peringkat Antarabangsa (MTHQA) ke-62 1444 Hijrah/2022 Masihi.Raja Permaisuri Agong, Tunku Hajah Azizah Aminah Maimunah Iskandariah turut berkenan berangkat ke majlis santapan yang diadakan di Dewan Santapan Utama, Istana Negara di sini.Kira-kira 200 tetamu jemputan dari beberapa negara antaranya Afrika Selatan, Belgium, Iran, Maldives, Brunei dan Thailand menghadiri majlis itu.Hadir sama Menteri di Jabatan Perdana Menteri (Hal Ehwal Agama), Datuk Idris Ahmad dan Ketua Polis Negara, Tan Sri Acryl Sani Abdullah Sani.Seri Paduka berdua turut berkenan bergambar bersama hakim dan peserta MTHQA ke-62.Pada majlis itu, para tetamu disajikan dengan klip video bacaan al-Quran dan persembahan kumpulan nasyid tempatan iaitu Awla.

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan beramah mesra bersama peserta Majlis Tilawah dan Menghafaz Al-Quran peringkat Antarabangsa (MTHQA) ke-62 /Foto BERNAMA)

Sebelum majlis berakhir, Seri Paduka berdua berkenan mengurniakan cenderamata kepada jemaah hakim MTHQA ke-62 sebagai tanda kenang-kenangan.MTHQA ke-62, yang berlangsung di Pusat Konvensyen Kuala Lumpur dari 19 hingga 24 Oktober, melibatkan penyertaan 36 individu bagi kategori tilawah dari 28 negara termasuk Malaysia.MTHQA ke-62 diadakan secara fizikal dan turut disiarkan secara langsung di saluran RTM TV1 serta media sosial rasmi Jabatan Kemajuan Islam Malaysia bermula pukul 8.30 hingga 11 malam.Malaysia merupakan tuan rumah bagi penganjuran MTHQA setiap tahun dan pernah menerima pengiktirafan bagi kategori Penganjuran Program Al-Quran Terbaik 2016 dari Kuwait International Prize of Holy Quran.Al-Sultan Abdullah dan Tunku Azizah dijangka berangkat ke Majlis Perasmian Penutupan dan Penyampaian Hadiah MTHQA ke-62 malam esok. -BERNAMA


Masih ramai pengundi muda tidak tahu nama tersenarai dalam daftar pemilih - PM

(Perdana Menteri, Datuk Seri Ismail Sabri Yaacob menyampaikan ucapan pada Majlis Amanat Jelajah Keluarga Malaysia di Dewan Konvensyen Kompleks Ujana Kewangan, hari ini/ Foto BERNAMA)

LABUAN, 23 Oktober - Jentera dan parti bertanding bertanggungjawab memastikan pengundi muda keluar mengundi pada Pilihan Raya Umum Ke-15 (PRU-15).Menurut Perdana Menteri, Datuk Seri Ismail Sabri Yaakob, masih ramai pengundi muda di seluruh negara yang tidak tahu nama mereka tersenarai dalam daftar pemilih."Ramai pengundi muda mungkin tak tahu pun nama mereka telah tersenarai dalam daftar pemilih…sekarang ini, cukup sahaja umur 18 tahun, automatik mereka menjadi pengundi…mungkin sesetengah tidak perasan (tersenarai sebagai pengundi), beberapa kali saya berjumpa pengundi muda terutama pelajar, mereka tak tahu pun nama mereka sudah ada dalam daftar pemilih. "Tanggungjawabnya bukan tanggungjawab SPR, tanggungjawab itu tanggungjawab parti dan kita sebagai parti kita ada jentera kita dan jentera kitalah yang akan melakukan, pastikan pengundi muda keluar, bukan setakat keluar, tetapi menyokong parti kitalah," kata beliau kepada pemberita selepas Majlis Amanat Jelajah Keluarga Malaysia, di Dewan Konvensyen, Ujana Kewangan Labuan, di sini hari ini.

(Perdana Menteri, Datuk Seri Ismail Sabri Yaakob bergambar bersama Keluarga Malaysia yang hadir pada Majlis Amanat Jelajah Keluarga Malaysia yang berlangsung di Dewan Konvensyen Ujana Kewangan Labuan hari ini/ Foto BERNAMA)

Dalam ucapan amanatnya, Ismail Sabri menjelaskan, Labuan tidak ketinggalan dalam perancangan pembangunan menerusi peruntukan RM199 juta disalurkan menerusi Perbadanan Labuan bagi memastikan sektor ekonomi terus stabil.  Sementara itu, berhubung jumlah pengundi berdaftar yang didakwa mengalami peningkatan secara mendadak di Sabah, beliau meminta Suruhanjaya Pilihan Raya (SPR) menjalankan siasatan."Kita telah pun meminta kepada SPR untuk menyiasat kesahihan pengundi-pengundi yang tiba-tiba meningkat secara mendadak, bukan pengundi muda, kalau pengundi muda kita faham, secara automatik, tetapi ini pengundi yang didaftarkan, dalam hal ini SPR harus membuat siasatan kalau didapati ada keraguan kita serah kepada SPR untuk mengambil tindakan selanjutnya," jelas beliau.


Kerjasama BN, GRS pastikan kemenangan bersama dalam PRU15 - Ismail Sabri

(Perdana Menteri, Datuk Seri Ismail Sabri Yaakob hadir pada program Gelombang Biru BarisanNasional (BN) Zon 3 di Kimanis, Sabah, hari ini/ Foto BERNAMA)

KIMANIS, 23 Oktober - Kerjasama dibentuk antara Barisan Nasional (BN) dan Gabungan Rakyat Sabah (GRS) di negeri ini bertujuan memastikan kemenangan bersama pada Pilihan Raya Umum Ke-15 (PRU15), kata Perdana Menteri, Datuk Seri Ismail Sabri Yaakob.Naib Presiden UMNO itu berkata apa yang penting pada PRU15 bukan bilangan kerusi Parlimen yang ditandingi, sebaliknya jumlah kerusi Parlimen dimenangi yang hanya mampu diperolehi menerusi solidariti kukuh antara dua rakan berkerjasama dalam kerajaan Sabah.Beliau berkata BN boleh bertanding di semua 25 kerusi Parlimen di Sabah dan bertembung sama sendiri dengan rakan kerjasamanya GRS, bagaimanapun apa yang terjadi akhirnya bak kata peribahasa 'yang dikendong tak dapat, yang dikejar keciciran'."Untuk menang PRU15 ini kita perlu solidariti dalam UMNO, dalam komponen BN, dan di Sabah bersama rakan kerajaan negeri (GRS). Kita masuk bertanding satu sahaja, nak menang setiap kerusi dipertandingkan, ini nawaitu (niat) kita bertanding," katanya semasa berucap dalam program Gelombang Biru Barisan Nasional (BN) Zon 3 di sini hari ini.Program itu dirasmikan Pengerusi BN Datuk Seri Dr Ahmad Zahid Hamidi dan turut hadir Naib Presiden BN Datuk Arthur Kurup juga Timbalan Presiden Parti Bersatu Rakyat Sabah (PBRS); Setiausaha Agung BN Datuk Seri Dr Zambry Abdul Kadir;  Bendahari Agung BN Datuk Seri Hishammuddin Tun Hussein; Pengerusi BN Sabah Datuk Seri Bung Moktar Radin dan Ahli Majlis Tertinggi GRS Datuk Mohd Arifin Mohd Arif.BN dianggotai UMNO, MCA, MIC dan PBRS menjalin kerjasama dengan GRS dianggotai Bersatu Sabah, Parti Bersatu Sabah, Parti Solidariti Tanah Airku, Parti Progresif Sabah dan Pertubuhan Kebangsaan Sabah Bersatu bagi mentadbir kerajaan Sabah.Ismail Sabri berkata selain solidariti bersama parti lain, solidariti dalam BN sendiri adalah penting bagi memastikan parti itu terus utuh seperti mana perpaduan kukuh yang ditunjukkan antara dirinya dan Ahmad Zahid yang juga Presiden UMNO."Ada percubaan untuk pecah belah (kerjasama) saya dan Presiden (Ahmad Zahid), turun ke bawah saya dan Presiden terangkan hubungan kami sangat kuat dan tidak boleh dipecah belah."Kononnya ada kluster Putrajaya diketuai saya dan kluster WTC diketuai Presiden, tiada kluster Putrajaya atau WTC, yang ada hanya kluster UMNO diketuai Presiden," katanya.Beliau berkata perpaduan yang ditunjukkan kepimpinan tertinggi parti itu perlu diteladani setiap anggota parti terutama peringkat akar umbi dan diterjemah dengan perpaduan untuk memastikan kemenangan sesiapa sahaja calon yang mewakili parti itu pada PRU15.

(Perdana Menteri, Datuk Seri Ismail Sabri Yaakob hadir pada program Gelombang Biru Barisan Nasional (BN) Zon 3 di Kimanis, Sabah, hari ini/ Foto BERNAMA)

Ismail Sabri berkata semua usaha (seperti kerjasama, perpaduan, kepimpinan kukuh) itu perlu dalam menjadikan BN sebuah parti yang dominan dalam kerajaan dan tidak terlalu bergantung kepada parti lain untuk kekal memerintah serta menentukan sendiri hala tuju kerajaan."Betul saya Perdana Menteri, tetapi parti kita hanya mempunyai 42 kerusi (Parlimen) bila orang ugut tekan butang, kita fikir kalau tekan tumbang kerajaan, namun ketika itu parti dalam PH (Pakatan Harapan) tandatangan MoU dengan kerajaan walaupun tekan butang tak tumbang kerajaan, tetapi sampai bila."Supaya kita mampu membuat keputusan besar kepada rakyat, BN mesti menguasai sebahagian besar komponen dalam parti, kalau kita dominan kita dapat luluskan apa sahaja untuk kepentingan rakyat di Sabah ini," katanya.Ismail Sabri berkata salah satu keputusan besar itu melibatkan Bajet 2023 dibentangkan pada 7 Okt lepas, yang mempunyai pelbagai kepentingan untuk Sabah, antaranya peruntukan RM6.3 billion bagi projek pembangunan di negeri itu.Selain itu katanya RM180 juta dalam bajet itu diperuntukkan untuk membangunkan Pelan Jalinan Digital Negara (JENDELA) di Sabah yang pada masa ini pada tahap 87.5 peratus siap."Bajet dibentang ini belum diaksana. Kuasa membentang semula bajet ini terletak pada tuan puan sekalian,19 Nov (hari mengundi) menentukan boleh bentang bajet sama atau tidak. Manifesto berbeza berbanding bajet, bajet ini sudah ada kewangan untuk laksanakan, manifesto pula hanya janji," katanya.Pada majlis sama Ismail Sabri turut melancarkan Projek Naik Taraf Jalan Bukit Manggis bernilai RM127 juta di Kimanis dan Projek Pembinaan Masjid Kedua Pekan Bongawan bernilai RM4 juta bagi memenuhi keperluan rakyat di kawasan itu. -BERNAMA


PM tiba di Kota Kinabalu bagi lawatan singkat ke Sabah

KOTA KINABALU, 23 Oktober- Perdana Menteri, Datuk Seri Ismail Sabri Yaakob tiba di Kota Kinabalu bagi lawatan singkat ke Sabah.Beliau tiba di Lapangan Terbang Antarabangsa Kota Kinabalu dengan pesawat khas kira-kira pukul 10.40 pagi.Ketibaan Perdana Menteri disambut Timbalan Pengerusi BN Sabah, Datuk Yakub Khan.

(Pesawat khas yang membawa Datuk Seri Ismail Sabri Yaakob mendarat di Lapangan Terbang Antarabangsa Kota Kinabalu kira-kira pukul 10.40 pagi)

Dalam lawatan singkat itu, Ismail Sabri dijadual merasmikan Program Gelombang Biru Barisan Nasional (BN) Zon 3 dan Gimik Pelancaran Projek Naik Taraf Jalan Bukit Manggis serta Projek Pembinaan Masjid Kedua Pekan Bongawan di Kimanis Commercial Centre, Papar.Beliau kemudian akan berlepas ke Labuan bagi menghadiri Majlis Amanat Jelajah Keluarga Malaysia, petang nanti.


Agong berkenan rasmi Kompleks Maahad Tahfiz Turath Pahang

KUANTAN, 21 Oktober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan merasmikan Kompleks Maahad Tahfiz Turath Negeri Pahang (MTTNP) di sini hari ini.Seri Paduka diiringi anakanda Tengku Panglima Raja Kolonel Tengku Amir Nasser Ibrahim Shah dan Tengku Arif Bendahara Tengku Muhammad Iskandar Ri'ayatuddin Shah.Turut hadir Menteri Besar Pahang Datuk Seri Wan Rosdy Wan Ismail dan barisan kepimpinan negeri, Ketua Pegawai Eksekutif Yayasan Pahang (YP) Datuk Mahmud Mohd Nawawi serta Ketua Pegawai Eksekutif Perbadanan Kemajuan Pertanian Pahang (PKPP) Datuk Suhaimi Mohd Yunus. Kompleks MTTNP yang terletak di perkampungan Balok Baru di sini, mula beroperasi pada 2020 dan kini mempunyai 102 pelajar tingkatan satu hingga tiga. Bangunan MTTNP yang dahulunya sebuah pusat peranginan telah diambil alih oleh PKPP pada 2015, sebelum dibangunkan secara kolaborasi pintar bersama YP. Menurut YP dalam kenyataan hari ini, MTTNP yang mempunyai visi untuk melahirkan ulama yang menguasai ilmu Turath memfokuskan pengajian kitab kuning atau kitab klasik yang ditulis oleh ulama seperti Imam Syafi'e, Imam Nawawi dan Imam Al-Ghazali meliputi pengajian Kitab Feqah, Aqidah, Tasauf dan Bahasa Arab.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah (kanan) berkenan menerima cendera kenangan daripada Ketua Pegawai Eksekutif Yayasan Pahang (YP) Datuk Mahmud Mohd Nawawi (kiri) selepas menyempurnakan gimik Perasmian Kompleks Maahad Tahfiz Turath Negeri Pahang (MTTNP) hari ini / FOTO BERNAMA

Kaedah pembelajaran di maahad tahfiz itu diberi nafas baharu menggunakan pendekatan moden namun masih mengekalkan ciri-ciri tradisional dalam sanad keilmuan, tarbiah dan adab dalam sistem pengajiannya.Selain pengajian kitab Turath, pelajar juga disasarkan menghafaz 30 juzuk al-Quran serta cemerlang dalam Sijil Pelajaran Malaysia (SPM) berdasarkan Kurikulum Standard Sekolah Menengah (KSSM) melalui subjek akademik seperti sains, matematik, bahasa Inggeris dan bahasa Melayu.


Agihan kerusi PN Terengganu berdasarkan status quo

KUALA TERENGGANU, 21 Oktober- Agihan kerusi Parlimen antara parti komponen Perikatan Nasional (PN) Terengganu masih mengambil kira status quo iaitu mengekalkan kerusi-kerusi yang dimenangi pada Pilihan Raya Umum ke-14 (PRU14) lalu.  Pengarah Pilihan Raya Pas Terengganu, Ariffin Deraman berkata, daripada keseluruhan lapan kerusi Parlimen di negeri itu, secara asasnya tujuh kerusi didominasi Pas manakala satu kerusi Parti Pribumi Bersatu Malaysia (Bersatu). PN di Terengganu juga sudah membentuk kerjasama baik dalam agihan kerusi Parlimen yang akan bertanding.  "Kita mengambil asas status quo iaitu tujuh kerusi Pas dan satu kerusi Bersatu di Parlimen Hulu Terengganu yang mana sebelum ini disandang Datuk Rosol Wahid yang bertanding atas tiket BN sebelum berhijrah ke parti Bersatu."Bagaimanapun, saya yakin Bersatu akan ada tuntutan mereka lagi dan kita serahkan sebarang keputusan kepada presiden-presiden parti untuk menentukan berapa kerusi yang akan ditandingi Bersatu dan Pas di Terengganu," katanya.

Pengarah Pilihan Raya PAS Terengganu Ariffin Deraman bercakap kepada media sidang media khas PAS Terengganu di Pusat Media PN Terengganu / FOTO BERNAMA

Mengulas lanjut, terdapat calon muka baharu bagaimanapun ia akan diputuskan pucuk pimpinan parti pada hari penamaan calon.  Semua calon PN sepakat menggunakan logo bulan pada pilihan raya kali ini.


Agong seru calon, penyokong parti politik berhemah sepanjang tempoh kempen PRU15

KUALA LUMPUR, 20 Oktober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menyeru semua calon dan penyokong parti politik supaya mengamalkan pendekatan berhemah sepanjang tempoh berkempen Pilihan Raya Umum ke-15 (PRU15), bermula dari hari penamaan calon pada 5 November.Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata Seri Paduka turut menasihatkan calon agar bertanding secara sihat dengan mengelakkan kempen menyerang dan akur dengan garis panduan undang-undang serta peraturan yang telah ditetapkan oleh pihak berkuasa, khususnya Suruhanjaya Pilihan Raya (SPR) dan Polis Diraja Malaysia (PDRM) sepanjang tempoh tersebut hingga hari mengundi pada 19 November."Seri Paduka mengingatkan bahawa dalam kehangatan dan keghairahan berkempen, nilai-nilai murni dan adab perlu dijaga oleh para calon dan penyokong mereka. Jauhkanlah sifat fitnah, provokasi, caci-mencaci dan cela-mencela dengan memburuk dan memperlekehkan sesiapa sahaja semasa berkempen."Seri Paduka menzahirkan bahawa sifat-sifat tersebut adalah tidak bertepatan dengan nilai-nilai murni. Sifat-sifat tersebut juga bukan sahaja tersasar daripada landasan kemanusiaan yang sebenar, malah boleh mencetuskan kekacauan serta keadaan huru-hara," katanya dalam kenyataan hari ini.Ahmad Fadil berkata pada hemat Yang di-Pertuan Agong, kerjasama baik dari semua pihak amat penting di samping menghormati dan menjunjung tinggi institusi kehakiman negara serta sistem Demokrasi Berparlimen dan Raja Berperlembagaan dengan menjadikan kerjasama politik antara parti lebih harmoni.Datuk Pengelola Bijaya Diraja berkata Seri Paduka turut mengajak seluruh rakyat bersama mendoakan semoga perjalanan PRU15 lancar dan selamat."Semoga rakyat dan negara sentiasa diberkati, dirahmati serta dilindungi daripada sebarang bentuk bencana dan musibah," katanya.

(Seri Paduka mengingatkan bahawa dalam kehangatan dan keghairahan berkempen, nilai-nilai murni dan adab perlu dijaga oleh para calon dan penyokong mereka. Jauhkanlah sifat fitnah, provokasi, caci-mencaci dan cela-mencela dengan memburuk dan memperlekehkan sesiapa sahaja semasa berkempen/Foto fail BERNAMA)

Semalam, Al-Sultan Abdullah berkenan menerima menghadap Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Hazani Ghazali di Istana Negara.Semasa sesi menghadap itu, Seri Paduka berkenan menerima sembah taklimat berkenaan persiapan pihak PDRM dan agensi yang berkait bagi tempoh perjalanan PRU15 dan kesiapsiagaan menghadapi kemungkinan banjir, yang melibatkan seramai 99,133 pegawai dan anggota.SPR hari ini mengumumkan 19 November sebagai tarikh pengundian bagi PRU15 manakala tarikh penamaan calon pula ditetapkan pada 5 November dan pengundian awal pada 15 November.Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan Dewan Undangan Negeri (DUN) iaitu Perak, Pahang dan Perlis. Turut diadakan serentak adalah Pilihan Raya Kecil (PRK) DUN Bugaya, Sabah.-BERNAMA


PRU15: Tempoh kempen 14 hari mencukupi

PUNCAK ALAM, 20 Oktober- Tempoh 14 hari berkempen bagi Pilihan Raya Umum Ke-15 (PRU15) seperti yang ditetapkan Suruhanjaya Pilihan Raya (SPR) adalah mencukupi. Perdana Menteri, Datuk Seri Ismail Sabri Yaakob berkata adalah menjadi tanggungjawab setiap parti politik untuk membuat perancangan bagi memastikan tempoh berkenaan mencukupi untuk mereka berkempen."14 hari cukup, dulu pun 14 hari, ada masanya kurang dari 14 hari...jadi parti-parti politik kena buat perancangan masing-masing untuk pastikan cukup masa 14 hari tersebut. "Kalau terlampau lama orang mengadu juga terlalu lama, penat kerja dan macam-macam."Jadi SPR sudah tentukan, jadi kita akur dengan SPR dan kita bekerja berdasarkan jumlah hari yang disediakan untuk berkempen," katanya.

(Perdana Menteri, Datuk Seri Ismail Sabri Yaakob/BERNAMA)

Beliau menyatakan demikian selepas melancarkan Karnival Usahawan dan Koperasi Keluarga Malaysia Negeri Selangor, di sini hari ini.UMNO fokus menangi PRU15 sebelum tumpu kerjasama dengan parti lainDitanya mengenai kerjasama UMNO dengan parti lain, Ismail Sabri yang juga Naib Presiden UMNO berkata fokus utama parti buat masa ini, adalah untuk memenangi PRU15. Ia sebelum memberi tumpuan kepada kerjasama dengan parti lain: "Soal kerjasama ini soal yang besar...samada Bersatu, Pas...siapa pun nak berkerjasama dengan kita mesti diputuskan oleh parti...mesti dibawa ke mesyuarat majlis tertinggi."Sebab perkara besar begini mesti diputuskan oleh majlis tertinggi, apa pun majlis tertinggi yang akan menentukan," tambahnya.

Berita berkaitan19 November 2022, hari mengundi PRU ke-15SPR lantik 222 pegawai untuk PRU ke-15


Agong kurnia 257 pingat kepada anggota tentera

KUALA LUMPUR, 20 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan pingat kepada 257 pegawai dan anggota tentera pada Istiadat Pengurniaan Darjah Kepahlawanan Angkatan Tentera Malaysia (DKAT) 2022 sesi kedua, di Istana Negara hari ini. Pada istiadat berlangsung di Balairung Seri Istana Negara itu, Seri Paduka berkenan mengurniakan Darjah Panglima Setia Angkatan Tentera (PSAT) kepada 11 penerima; Pahlawan Angkatan Tentera (PAT) melibatkan 33 penerima; Kesatria Angkatan Tentera (KAT) kepada 104 penerima dan Bentara Angkatan Tentera (BAT) membabitkan 109 penerima.Penganugerahan pingat DKAT diberikan kepada pegawai dan anggota lain-lain pangkat yang berkelayakan atas jasa dan pengorbanan dicurahkan dalam perkhidmatan ATM.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah/BERNAMA)

Turut hadir ke istiadat itu ialah Menteri Kanan Pertahanan Datuk Seri Hishammuddin Tun Hussein, Panglima Angkatan Tentera Malaysia Jeneral Tan Sri Affendi Buang, Panglima Tentera Darat Jeneral Tan Sri Zamrose Mohd Zain, Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jeneral Tan Sri Mohd Asghar Khan Goriman Khan. Pada sesi pertama istiadat itu Selasa lepas, seramai 284 pegawai dan anggota dikurniakan pingat dengan Mohd Asghar Khan mendahului senarai sebagai penerima darjah Panglima Gagah Angkatan Tentera (PGAT).


Telur ayam licin dalam tempoh tiga jam

KEMAMAN, 19 Oktober- Lebih 3,000 papan telur ayam pelbagai gred habis dijual dalam tempoh tiga jam di sebuah kedai pemborong telur di Bandar Chukai.Pemilik kedai telur, Alfian Ibrahim, 53 tahun berkata, kedainya mula diserbu pelanggan seawal pukul 7.00 pagi sebaik sahaja pekerjanya membuka kedai.Menurut Alfian, beliau baru sahaja menerima bekalan telur seawal subuh pagi tadi, namun lebih 100 pelanggan menyerbu untuk membelinya."Hari ini kita dapat bekalan daripada ladang sejumlah 3,100 maknanya kita menerima telur subuh pagi tadi..Kita buka kedai jam 7.30 pagi, sekitar 10.30 pagi tu sudah habis dijual. Bekalan sekarang ini terhad sikit, biasa kita dapat dari ladang lebih kurang 3,000 satu 'trip', sekarang ini tak sampai 3,000," katanya.

Ujarnya,dia terpaksa mengehadkan pembelian dua hingga lima papan bagi seorang pembeli dan peniaga makanan bagi membolehkan setiap individu yang berkunjung ke premisnya mendapat bekalan telur. Pelanggan yang datang bukan sahaja dari daerah Kemaman, malah ada yang sanggup memandu lebih 60 kilometer dari Kuala Terengganu dan Kuantan untuk membeli telur.


Penjelasan dakwaan sub-kontraktor pembinaan Lebuhraya DASH belum dibayar - Prolintas

KUALA LUMPUR, 19 Oktober- Lebuhraya Bertingkat Damansara-Shah Alam (DASH), yang telah siap sepenuhnya, kini berada dalam tempoh liabiliti kecacatan dan perakuan akaun muktamad akan dikeluarkan setelah kesemua tuntutan bayaran akhir pihak Kontraktor Pakej Kerja (KPK) diperhalusi dan diperakui oleh pihak Turnpike Synergy Sdn Bhd, perunding dan KPK.Projek Lintasan Damansara-Shah Alam Sdn Bhd (PLDASH) merupakan syarikat pemegang konsesi DASH manakala Turnpike adalah kontraktor utama yang dilantik oleh PLDASH untuk menyiapkan kerja-kerja pembinaan DASH. PLDASH dan Turnpike merupakan anak syarikat milik penuh Projek Lintasan Kota Holdings Sdn Bhd (Prolintas).Dalam kenyataan semalam, Prolintas berkata sebarang tuntutan, dakwaan tunggakan atau pertikaian akan diperhalusi melalui proses yang telah termaktub dalam kontrak di antara kesemua pihak termasuklah proses timbang tara di antara pihak Turnpike dan KPK.“Kerja-kerja pembinaan DASH telah diagihkan kepada lapan KPK oleh Turnpike melalui proses tender terbuka. KPK selanjutnya melantik pelbagai sub-kontraktor dan pembekal bagi tujuan menyiapkan kerja-kerja pembinaan tersebut.“Pihak Turnpike membuat bayaran kepada KPK selepas mendapat perakuan dan pengesahan daripada Perunding Jurutera Utama dan Perunding Juurukur Bahan (Perunding) melalui Sijil Perakuan Interim Pembayaran.“Segala tuntutan daripada KPK disemak, diteliti dan disahkan melalui proses yang telus serta berpandukan terma-terma kontrak mengikut peratusan kerja yang disiapkan,” katanya.Prolintas berkata demikian merujuk kepada isu berkaitan dakwaan sub-kontraktor terdapat tunggakan bayaran sebanyak RM80 juta dalam menyiapkan projek Lebuhraya DASH.

Menurut syarikat, pihak Turnpike telah melaksanakan kewajipan sebagai kontraktor utama yang bertanggungjawab dengan membuat bayaran ke atas segala tuntutan yang diperakukan, disahkan dan dipersetujui bersama oleh KPK dan perunding tersebut.Katanya pihak Turnpike juga telah mengambil pelbagai inisiatif dalam membantu KPK termasuk pembayaran dalam tempoh 30 hari berbanding terma kontrak 60 hari; pembayaran terus kepada sub-kontraktor tertakluk kepada kebenaran daripada KPK dan pembayaran dua kali sebulan untuk membantu aliran tunai KPK dan sub-kontraktor untuk melaksanakan pembinaan lebuhraya DASH dengan jayanya. Sekiranya pihak sub-kontraktor atau mana-mana pihak mendakwa terdapat bayaran yang masih belum dijelaskan oleh pihak KPK, Prolintas berkata pihak sub-kontraktor tersebut sewajarnya merujuk kepada terma-terma kontrak di antara KPK dan sub-kontraktor tersebut bagi mencari jalan penyelesaian.“Pihak Turnpike pada setiap masa komited untuk menyelesaikan sebarang isu dan pertikaian berpandukan terma-terma kontrak dan piawaian tadbir urus korporat yang telus,” katanya.


YPASM perluas fungsi, dinamakan Yayasan Penyelidikan Antartika dan Pelestarian Alam Sultan Mizan

KUALA LUMPUR, 19 Oktober- Yayasan Penyelidikan Antartika Sultan Mizan (YPASM), yang ditubuhkan 10 tahun lepas, secara rasmi ditukar nama kepada Yayasan Penyelidikan Antartika dan Pelestarian Alam Sultan Mizan selepas diperkenan oleh Sultan Terengganu Sultan Mizan Zainal Abidin.Baginda bertitah pertukaran nama itu selaras dengan hasrat Kementerian Alam Sekitar dan Air (KASA) untuk memperluas fungsi yayasan tersebut bagi membolehkan kepentingan penglibatan serta penyelidikan di Antartika dapat diterjemah kepada masyarakat melalui konsep Kesihatan Planet.“Konsep ini menekankan penyelesaian secara menyeluruh dan holistik akan dapat menjelaskan hubung kait Wilayah Polar dan Malaysia sebagai sebuah negara tropika, contohnya melalui isu perubahan iklim, impak kenaikan paras air laut serta fenomena El Nino dan La Nina di peringkat nasional.“Beta difahamkan peluasan fungsi yayasan ini tidak akan merencatkan perkembangan dan agenda Antartika Negara. Kerajaan melalui KASA menyatakan komitmen untuk meneruskan agenda Antartika seperti dipersetujui Jemaah Menteri sebelum ini dalam menjadikan Malaysia sebagai sebuah negara Pihak Perunding Triti Antartika,” titah baginda.Sultan Mizan, selaku penaung yayasan itu, bertitah demikian ketika berucap sempena Majlis Makan Malam Ulang Tahun ke-10 YPASM di sini malam tadi.Turut hadir Menteri Alam Sekitar dan Air Datuk Seri Tuan Ibrahim Tuan Man serta Menteri Besar Terengganu Datuk Seri Dr Ahmad Samsuri Mokhtar yang juga Pengerusi Lembaga Pemegang Amanah YPASM.Sultan Terengganu turut menzahirkan keyakinan baginda bahawa di bawah teraju KASA dan Ahli Lembaga Pemegang Amanah, yayasan itu akan lebih berjaya pada masa depan.Kementerian Sains, Teknologi dan Inovasi menubuhkan YPASM pada 2012 bagi mencapai matlamat memulihara Benua Antartika serta menyumbang kepada penyelesaian masalah global termasuk isu perubahan iklim. Ia mula diletakkan di bawah kawal selia KASA pada 2020. Sementara itu, Tuan Ibrahim ketika berucap berkata peluasan fungsi YPASM akan memberi kelebihan untuk terlibat lebih aktif dalam program serta aktiviti berkonsepkan Kesihatan Planet yang diterapkan KASA melalui seluruh agensi di bawah Pelan Kelestarian Alam Sekitar Malaysia 2020-2030.

Sultan Terengganu Sultan Mizan Zainal Abidin berkenan menyampaikan titah pada Majlis Makan Malam Ulang Tahun Kesepuluh Yayasan Penyelidikan Antartika Sultan Mizan (YPASM) / FOTO BERNAMA

“KASA akan turut sama terlibat bagi menyerlahkan peranan serta imej YPASM di peringkat nasional serta global,” katanya.Pada majlis sama, Sultan Mizan turut berkenan menyerahkan Pingat Tokoh Antartika Kebangsaan kepada Pengarah Pusat Penyelidikan Antartika Kebangsaan Profesor Datuk Dr Azizan Abu Samah atas pencapaian serta sumbangan beliau dalam penyelidikan berkaitan perubahan iklim di peringkat nasional dan antarabangsa. -BERNAMA


Datuk Seri Ismail Sabri calon PM ke-10: Sokongan kukuh Bahagian UMNO bukti perpaduan parti

KUALA LUMPUR, 18 Oktober- Sokongan kukuh 152 Bahagian Umno mengusulkan Datuk Seri Ismail Sabri Yaakob terus menerajui kerajaan jika Barisan Nasional membentuk kerajaan selepas Pilihan Raya Umum ke-15 dengan sendirinya menyangkal dakwaan sesetengah pihak kononnya UMNO sudah berpecah dan kedudukan beliau sebagai Perdana Menteri ditolak oleh parti itu sendiri.Bagi penganalisis politik, sokongan tersebut jelas menunjukkan perpaduan dalam parti, ke arah membentuk corak kepimpinan yang terbaik untuk negara."Paling penting adalah untuk menghilangkan desas-desus bahawa Datuk Seri Ismail Sabri tidak akan menjadi perdana menteri jikalalu BN menguasai kerajaan persekutuan.

(Prof. Madya Azmi berkata sokongan tersebut jelas menunjukkan perpaduan dalam parti, ke arah membentuk corak kepimpinan yang terbaik untuk negara)

"Itu naratif yang diberikan, cuba dibayangkan oleh pihak pembangkang demi mengucar-ngacirkan BN. Jadi memang kena pada masanya. Betul juga Presiden UMNO, Datui Seri Ahmad Zahid Hamidi menyatakan bahawa Datuk Seri Ismail Sabri ialah calon perdana menteri BN, tapi akhirnya keputusan atas budi bicara Agong," kata Geostrategis UTM, Prof. Madya Azmi HassanPenganalisis politik, Mujibu Abd Muis pula berkata apa yang dilihat lebih kepada bagaimana parti itu menawarkan yang terbaik dengan menggembleng seluruh kekuatan kepimpinan UMNO."Ini bagi menghasilkan satu kepimpinan yang bukan saja akan memberi manfaat kepada rakyat secara umum tetapi juga yang menerima idea-idea dan masukan serta input daripada pihak lain bagi memastikan UMNO sentiasa relevan dalam arus perkembangan politik negara," tambahnya.

(Mujibu pula berkata apa yang dilihat lebih kepada bagaimana parti itu menawarkan yang terbaik dengan menggembleng seluruh kekuatan kepimpinan UMNO)


(Datuk Seri Ismail Sabri (tengah) ketika sidang media selepas majlis perasmian Konvensyen Kontraktor Bumiputera 2.0 dan Mesyuarat Agung Tahunan Ke-43 Persatuan Kontraktor Melayu Malaysia/BERNAMA)

KUALA LUMPUR, 18 Oktober- Sokongan 151 Bahagian UMNO kepada Naib Presiden parti, Datuk Seri Ismail Sabri sebagai calon Perdana Menteri adalah selari dengan keputusan Presiden dan Majlis Kerja Tertinggi (MKT) parti itu.Datuk Seri Ismail Sabri menegaskan, tohmahan kononnya Bahagian UMNO mendapat tekanan daripada kepimpinan parti adalah tidak benar sama sekali. "Ini adalah keputusan Bahagian setiap kali usul, Mesyuarat Bahagian itu adalah keputusan, bahawa Bahagian bebas untuk membuat usul dan saya berterima kasihpada Bahagian-bahagian."Saya difahamkan 152 Bahagian membuat usul menyokong saya sebagai calon PM selepas PRU ke-15, ini pun berdasarkan kepada keputusan MT. MT pun membuat keputusan dalam mesyuarat MT untuk menamakan saya sebagai PM."Perkara yang sama juga diumumkan oleh YB Pesiden UMNO, sewaktu mesyuarat luar biasa telah pun diumumkan apa-apa yang dilakukan Bahagian adalah apa menurut Presiden ..apa yang diputuskan oleh MT" katanya.

(Sokongan sebagai calon PM selari mesyuarat MKT UMNO, bukan tekanan mana-mana pihak)


KPDNHEP Melaka catat nilai rampasan RM4.5 juta

AYER KEROH, 18 Oktober- Sebanyak RM4.5 juta nilai rampasan direkodkan Kementerian Perdagangan Dalam Negeri dan Hal Ehwal Pengguna (PKDNHEP) Melaka dari 29 Jun hingga Ahad lalu sejak penubuhan Jawatankuasa Jihad Tangani Inflasi.Nilai kompaun sebanyak RM32,000 direkodkan sepanjang tempoh berkenaan.Pengarah KPDNHEP Melaka, Norena Jaafar berkata kebanyakan nilai rampasan dan kompaun berkenaan melibatkan Akta Kawalan Bekalan 1961 dan Akta Kawalan Harga dan Anti Pencatutan 2011.

"Kita ada 90 orang anggota penguat kuasa, kita ada juga mempunyai 23 pegawai pemantau harga. Pegawai pemantau harga ini akan bersama-sama dengan penguat kuasa akan bergerak di seluruh negeri Melaka.

Mereka akan memeriksa premis seperti pemantau harga ini pagawai-pegawai pemantau harga ini akan pergi ke pasar-pasar, mereka akan tengok jika ada berlaku kenaikan harga atau sebaliknya pada sesetengah barangan seperti ikan", katanya.Sepanjang tempoh itu juga, kira-kira 6,000 premis telah diperiksa.


JPBD Kota Tinggi siap sedia hadapi banjir

KOTA TINGGI, 18 Oktober- Jawatankuasa Pengurusan Bencana Daerah (JPBD) Kota Tinggi siap siaga menghadapi musim banjir, melibatkan 65 lokaliti merangkumi 53 kampung, taman perumahan dan felda.  Sebanyak 64 pusat pemindahan sementara (PPS) yang boleh memuatkan kira-kira 5,000 penduduk juga dalam keadaan siap sedia, ketika ini.Pegawai Daerah, Datin Hazlina Jalil yang juga Pengerusi JPBD memaklumkan, agensi seperti Jabatan Pengairan dan Saliran serta Jabatan Kerja Raya juga telah menjalankan kerja-kerja menambah baik kawasan kerap dilanda banjir.

(Pegawai Daerah dan Pengerusi JPBD Kota Tinggi, Datin Hazlina Jalil)

Antaranya pembersihan longkang dan baik pulih jalan.  "Setakat ini pengangkutan jentera-jentera yang kita dapat gunakan ada 147, aset lain ada lebih 1,000 termasuk yang disumbangkan Petronas. Kita juga terima sumbangan khemah daripada Yayasan Sultan ibrahim," katanya pada Program Bantuan Bencana Petronas di Kota Tinggi.Mengulas lanjut, beliau memaklumkan projek naik taraf jalan Mersing-Kota Tinggi bagi mengatasi masalah isu jalan terputus setiap kali musim banjir dijangka siap November ini.


Kontraktor tempatan berkelayakan dijamin berpeluang laksana projek pembangunan

(Datuk Seri Ismail Sabri berucap pada majlis perasmian Konvensyen Kontraktor Bumiputera 2.0 dan Mesyuarat Agung Tahunan Ke-43 Persatuan Kontraktor Melayu Malaysia/BERNAMA)

KUALA LUMPUR, 18 Oktober- Kontraktor tempatan yang berkelayakan diberi jaminan akan mendapat peluang sebaiknya untuk membangunkan projek pembangunan negara, demikian ditegaskan Perdana Menteri, Datuk Seri Ismail.Jelas beliau tuduhan kononnya perbelanjaan pembangunan sebanyak RM95 bilion hanya menguntungkan pihak tertentu sahaja adalah tidak berasas sama sekali."Pelbagai tuduhan dilemparkan kononnya peruntukan yang besar ini akan menguntungkan pihak tertentu sahaja, saya memberi jaminan bahawa kontraktor Melayu bumiputera berkelayakan akan dapat peluang sebaiknya untuk membangunkan projek-projek pembangunan negara."Selain daripada itu, turut menyediakan inisiatif untuk kontraktor sebanyak RM500 juta khusus untuk kontraktor antaranya lagi melaksanakan kerja penyelenggaraan bagi persekitaran, jambatan kecil dan rumah ibadat satu infrastruktur yang rosak akibat banjir," kata Ismail Sabri dalam Majlis Perasmian Konvensyen Kontraktor Melayu 3.0 dan Mesyuarat Agung Tahunan ke-43 Persatuan Kontraktor Melayu Malaysia PKMM di ibu negara.Dalam Bajet 2023 yang dibentangkan pada 7 Oktober lalu, peruntukan RM95 bilion yang dicadangkan merupakan yang tertinggi dalam sejarah dan merangkumi lebih 7,000 projek pembangunan.Perdana menteri memaklumkan, kesemua kelebihan tersebut hanya dapat dinikmati sekiranya bajet ini dibentang semula selepas Pilihan Raya Umum ke-15 nanti sekiranya beliau mendapat mandat daripada rakyat.

(Datuk Seri Ismail Sabri (tengah) menerima resolusi daripada Datuk Seri Mohamed Fadzill Hassan (kiri) pada majlis perasmian Konvensyen Kontraktor Bumiputera 2.0 dan Mesyuarat Agung Tahunan Ke-43 PKMM/BERNAMA)


Raja Muda Perlis berkenan tinjau situasi banjir

KANGAR, 18 Oktober-- Raja Muda Perlis Tuanku Syed Faizuddin Putra Jamalullail berkenan berangkat meninjau beberapa lokasi terjejas banjir di negeri ini semalam.Majlis Agama Islam dan Adat Istiadat Melayu Perlis (MAIPs) dalam kenyataan hari ini memaklumkan di samping meninjau lebih dekat kawasan dinaiki air, baginda yang juga Yang DiPertua MAIPs turut berkenan bertanya khabar kepada mangsa terlibat.Turut mengiringi baginda, Ketua Pegawai Eksekutif MAIPs Mohd Nazim Mohd Noor dan Ketua Bahagian Pengurusan Zakat MAIPs Syed Aisam Syed Idris.Menurut kenyataan itu, seorang daripada mangsa banjir, Noor Lela Aziz, 53, yang menetap di Guar Sanji, Arau melahirkan syukur apabila masalah dihadapi beliau sekeluarga mendapat perhatian MAIPs.Noor Lela juga terkejut apabila Tuanku Syed Faizzuddin berkenan meninjau bahagian belakang kediamannya yang runtuh akibat bencana itu.Sementara itu, Mohd Nazim berkata MAIPs sentiasa memantau keadaan mangsa dari semasa ke semasa dan akan memberi bantuan di bawah Skim Agihan Bantuan Bencana kepada mereka yang layak bagi meringankan beban.Menurut kenyataan itu, sebelum berangkat meninjau beberapa lokasi banjir, Tuanku Syed Faizuddin berkenan mengetuai Program Kayuhan Berbasikal MAIPs Peduli ke-71 2022 dan menyampaikan agihan zakat MAIPs bernilai RM700 secara tunai, beras serta bekalan makanan mentah di tiga rumah keluarga asnaf terpilih di Jalan Sungai Berembang.Sehari sebelumnya, baginda turut meluangkan masa meninjau kawasan Titi Chai dan Kampung Sentua di Utan Aji, di sini yang dilanda banjir kilat.

(Tuanku Syed Faizuddin berkenan menyampaikan agihan zakat MAIPs bernilai RM700 secara tunai, beras serta bekalan makanan mentah di tiga rumah keluarga asnaf terpilih di Jalan Sungai Berembang)


SPR terima surat pemakluman pembubaran DUN tiga negeri

KUALA LUMPUR, 18 Oktober- Suruhanjaya Pilihan Raya (SPR) telah menerima surat pemakluman berhubung pembubaran Dewan Undangan Negeri (DUN) ke-14 tiga negeri daripada Speaker DUN yang terlibat. Setiausaha SPR Datuk Ikmalrudin Ishak berkata pihaknya menerima surat pemakluman berkenaan dari Pahang dan Perlis pada 14 Oktober lepas manakala Perak, pada Isnin.“Sehubungan itu, penetapan tarikh-tarikh penting pilihan raya bagi ketiga-tiga negeri ini akan dibincangkan serentak dalam Mesyuarat Khas SPR yang akan diadakan pada 20 Oktober,” menurutnya dalam satu kenyataan.Pahang dan Perlis merupakan dua negeri terawal membubarkan DUN masing-masing susulan pengumuman pembubaran Parlimen oleh Perdana Menteri Datuk Seri Ismail Sabri Yaakob pada Isnin  lepas bagi memberi laluan kepada Pilihan Raya Umum Ke-15. Di Pahang, sebanyak 42 kerusi DUN akan dipertanding manakala Perlis melibatkan 15 kerusi dan Perak mempunyai 59 kerusi.


Jawatankuasa Pengurusan Bencana diaktifkan serta-merta

KUALA LUMPUR, 17 Oktober- Jawatankuasa Pengurusan Bencana di semua peringkat negeri dan daerah diarah diaktifkan serta-merta bagi memperkukuh kesiapsiagaan mendepani sebarang kemungkinan bencana dan musibah, kata Ketua Setiausaha Negara Tan Sri Mohd Zuki Ali.Beliau menegaskan semua agensi kerajaan perlu bersedia dan proaktif mengendalikan pengurusan bencana dengan cepat terutama penyaluran maklumat kepada rakyat semasa banjir."Dari segi mobilisasi sumber manusia, lebih 55,000 anggota pasukan penyelamat daripada pelbagai agensi dan jabatan serta aset-aset strategik, sedia digerakkan pada bila-bila masa.“Saya juga ingin menegaskan semua agensi kerajaan perlu bekerjasama untuk sentiasa bersedia dan proaktif mengendalikan pengurusan bencana dengan cepat, khususnya dalam penyaluran maklumat serta hebahan kepada rakyat semasa banjir,” katanya dalam catatan di laman Facebook.

(Tan Sri Mohd Zuki Ali/Foto fail)

Mohd Zuki berkata dari segi mobilisasi sumber manusia, lebih 55,000 anggotapasukan penyelamat daripada Jabatan Bomba dan Penyelamat Malaysia (JBPM), Polis Diraja Malaysia (PDRM), Angkatan Pertahanan Awam Malaysia (APM), Angkatan Tentera Malaysia (ATM) dan Jabatan Sukarelawan Malaysia (Rela), serta aset-aset strategik termasuk bot bersedia untuk digerakkan pada bila-bila masa.“Lebih 11,000 premis awam di seluruh negara termasuk sekolah, balai raya dan masjid telah didaftarkan sebagai pusat pemindahan sementara (PPS) bagi mangsa bencana dan juga depoh penyimpanan barang-barang bantuan,” katanya.


Edaran PerantiSiwa Keluarga Malaysia dipercepat di seluruh negara

(Tan Sri Annuar (kanan) melawat gudang penyimpanan tablet Peranti Siswa Keluarga Malaysia/BERNAMA)

KUALA LUMPUR, 17 Oktober- Agihan PerantiSiwa Keluarga Malaysia, akan dipercepat dan diedarkan secara serentak di seluruh negara.Menteri Komunikasi dan Multimedia, Tan Sri Annuar Musa berkata jadual agihan itu akan dimuktamadkan minggu ini berdasarkan taburan pemohon.Menurutnya, setakat ini 23,101 daripada 279,188 permohonan yang diluluskan, telah diagihkan."Menyegerakan lagi pengedaran ini, pembahagian penyampaian akan dibuat serentak. Kita akan minta semua pengedar yang berjaya untuk menyiapkan tenaga kerja yang cukup."Di zon tengah misalnya, yang jumlahnya besar, kita tengok kemungkinan kita buat edaran secara berpusat supaya pelajar boleh ambil dengan lebih cepat dan lebih mudah lagi," kata Annuar dalam sidang media selepas membuat tinjauan tapak gudang syarikat pembekal di sini.

(Tan Sri Annuar pada sidang media selepas melawat gudang penyimpanan tablet Peranti Siswa Keluarga Malaysia/BERNAMA)


Pusat Jantung Hospital Serdang bakal percepat proses rawatan jantung

(Khairy berucap pada Penyerahan Projek Pusat Kardiologi Hospital Serdang di Pusat Jantung Hospital Serdang/BERNAMA)

SERDANG, 17 Oktober- Pusat Jantung Hospital Serdang yang akan mula beroperasi 12 Disember depan, bakal mempercepat proses bagi rawatan jantung, menurut Menteri Kesihatan Khairy Jamaluddin. Tempoh menunggu juga dipendekkan kepada sembilan bulan berbanding 18 bulan bagi kes elektif yang stabil.Kes kecemasan pula akan diberi rawatan serta-merta.Fasiliti tersebut dilengkapi dewan bedah hibrid, yang pertama seumpamanya dalam fasiliti Kementerian Kesihatan."Sejajar dengan status sebagai 'Pusat Rujukan Jantung Tertier Kebangsaan', dengan ada penambahan pusat kardiologi ini maka daripada 35,000 kes prosedur jantung setiap tahun Pusat Kardiologi Serdang akan dapat melaksanakan 60,000 prosedur jantung. "Tahun depan apabila kita melengkapkan dua lagi ICL di pusat jantung ini iaitu dua makmal jantung invasif sebab empat siap dua lagi tiada peralatan jadi dengan dua lagi kita akan tambah kapasiti 15,000 lagi jumlah 75,000 lagi prosedur jantung akan dapat kita laksanakan," kata Khairy pada sidang media selepas Penyerahan Projek Pusat Kardiologi Hospital Serdang di Pusat Jantung Hospital Serdang di sini.951 perjawatan baharu turut dimohon daripada Jabatan Perkhidmatan Awam bagi melancarkan pengoperasian pusat jantung berkenaan.

(Bangunan baharu yang disempurnakan oleh Menteri Kesihatan Khairy Jamaluddin pada Majlis Penyerahan Projek Pusat Kardiologi Hospital Serdang di Hospital Serdang/BERNAMA)


TAPAH, 17 Oktober- Seramai 74,949 peserta FELCRA di seluruh negara, akan menerima agihan Keuntungan Boleh Agih Interim 2/2022 berjumlah RM181.5 juta, menurut Perdana Menteri Datuk Seri Ismail Sabri Yaakob. “Bayaran akan dibuat secara berperingkat mulai hari ini yang boleh digunakan peserta FELCRA untuk kegunaan pelbagai perkara,” katanya.“Saya gembira kerana FELCRA berjaya mengekalkan prestasi yang baik apabila mencatat kenaikan hampir RM51 juta atau 38.1% berbanding prestasi pada tahun lalu, sekali gus membuktikan kecekapan kerajaan Keluarga Malaysia dalam mentadbir urus ekonomi negara."FELCRA telah berjaya membangunkan tanah-tanah terbiar kelompok kecil dan kurang berdaya maju menjadi estet milik peserta dengan kos pengurusan yang minimum iaitu hanya 6.5%," tambah beliau.Perdana Menteri turut mengucapkan tahniah dan syabas kepada FELCRA atas kejayaannya melaksanakan pembangunan tanah terbiar dan menaikkan nilai tanah luar bandar melebihi 204,000 hektar, yang memberi manfaat kepada lebih 103,000 peserta di seluruh negara.

(Hampir 75,000 peserta FELCRA terima dividen lebih RM180 juta)


Kerajaan setuju lupus hutang lapuk Felcra Berhad berjumlah RM233.8 juta

TAPAH, 17 Oktober- Kerajaan secara prinsip bersetuju melupuskan hutang lapuk Felcra Berhad berjumlah RM233.8 juta melibatkan hampir 20,000 peserta di seluruh negara.  Bagaimanapun, Perdana Menteri, Datuk Seri Ismail Sabri Yaakob berkata, perkara itu perlu dibawa ke Mesyuarat Kabinet terlebih dahulu, sebelum keputusan mengenainya dibuat. "Walaupun dah bersetuju, prosedur kena bawa ke Mesyuarat Kabinet untuk dibincangkan tetapi mesyuarat tak boleh diadakan kerana Parlimen telah dibubarkan," katanya ketika berucap pada Majlis Ramah Mesra Bersama Peserta Felcra Berhad, Pekebun Kecil RISDA dan Warga Orang Asli JAKOA di sini.

Sementara itu, Datuk Seri Ismail Sabri memberitahu, Felcra Berhad telah berjaya membangunkan tanah-tanah terbiar kelompok kecil dan kurang berdaya maju, menjadi sebuah estet milik peserta dengan kos pengurusan minimum serendah 6.5 peratus."Saya mengucapkan tahniah dan syabas kepada Felcra Berhad dalam melaksanakan pembangunan tanah terbiar apabila berjaya menaikkan nilai tanah luar bandar melebihi 204,000 hektar yang memberi manfaat kepada lebih 103,000 peserta di seluruh negara," ujarnya.Perdana Menteri memaklumkan, sehingga Disember 2021, 323 projek dengan keluasan 22,173 hektar dikenal pasti sebagai projek kurang berdaya maju. Pada majlis tersebut, beliau turut mengumumkan Keuntungan Boleh Agih Interim 2/2022 berjumlah RM181.5 juta kepada 74,949 peserta di seluruh negara.  Bayaran akan dibuat secara berperingkat mulai hari ini."Saya juga gembira kerana Felcra Berhad berjaya mengekalkan prestasi yang baik apabila mencatat kenaikan hampir RM51 juta atau 38.1 peratus berbanding prestasi pada tahun lalu, sekali gus membuktikan kecekapan Kerajaan Keluarga Malaysia dalam mengurus tadbir ekonomi negara," ujarnya lagi.


RM73.2 juta dividen RISDA TSK diagih kepada peserta

TAPAH, 17 Oktober- Kemajuan Pekebun Kecil Perusahaan Getah (RISDA) mengagihkan dividen berjumlah RM73.2 juta di bawah rancangan Tanam Semula Komersial (TSK) kepada 13,357 peserta bagi tempoh sembilan bulan pertama tahun ini.Perdana Menteri, Datuk Seri Ismail Sabri Yaakob berkata, secara purata, penerima memperoleh RM5,480.38 sehektar setiap seorang."Saya difahamkan, di bawah TSK yang diurus RISDA melibatkan kawasan seluas 18,667.83 hektar dengan jumlah peserta seramai 13,357 orang, telah berjaya menikmati hasil dividen yang membanggakan," katanya ketika berucap pada Majlis Ramah Mesra Bersama Peserta Felcra Berhad, Pekebun Kecil RISDA, Tok Batin & Penghulu Orang Asli JAKOA di sini.

Sementara itu, beliau memaklumkan kerajaan telah meluluskan sejumlah RM191 juta Bantuan Musim Tengkujuh melibatkan 232,319 pekebun kecil RISDA dengan kadar RM600 yang akan diagihkan pada bulan November dan Disember ini.Jumlah itu katanya akan ditambah kepada RM800 pada tahun depan dan akan dipanjangkan kepada pekebun kecil di bawah FELDA.


38 mangsa banjir di Langkawi berada di PPS

LANGKAWI, 17 Oktober- Seramai 38 orang daripada 10 keluarga masih ditempatkan di pusat pemindahan sementara (PPS) di Dewan Syifa di sini, setakat 8 pagi ini berbanding 37 mangsa banjir malam tadi.Pegawai Pertahanan Awam Daerah Langkawi Kapt (PA) Ahmad Shahfikri Darus berkata mereka terdiri daripada 19 lelaki dan 13 wanita manakala empat kanak-kanak lelaki serta baki selebihnya ialah kanak-kanak perempuan."PPS ini dibuka lebih kurang pukul 8 malam tadi apabila kawasan rumah mereka sekitar Kampung Atas, Mukim Padang Mat Sirat dinaiki air selepas hujan semalam, tetapi cuaca pada pagi ini cerah," katanya dalam kenyataan hari ini.Hujan bermula seawal 4 pagi semalam itu turut menyebabkan kawasan di beberapa Mukim di Langkawi termasuk Mukim Ayer Hangat dan Kuah dinaiki air namun tidak melibatkan perpindahan penduduk disebabkan air telah pun surut.- BERNAMA

(Pusat pemindahan sementara Dewan Shifa yang dibuka untuk pemindahan mangsa banjir/BERNAMA)


PAS sedia adakan rundingan, jika UMNO mahu jalin kerjasama

KUALA LUMPUR, 16 Oktober - PAS sentiasa terbuka untuk berunding dengan UMNO sekiranya parti itu ingin menjalinkan kerjasama bagi menghadapi Pilihan Raya Umum Ke-15 (PRU15).

Tegas beliau, PAS tidak pernah mengeluarkan kenyataan untuk memutuskan hubungan bersama parti berkenaan.

Setiausaha Agungnya Datuk Seri Takiyuddin Hassan berkata kenyataan Presiden PAS Tan Sri Abdul Hadi Awang juga hanya mempereratkan lagi hubungan dalam Perikatan Nasional (PN) tetapi tidak pernah menyatakan pendirian untuk tidak bekerjasama dengan UMNO.

"Kalau perhati betul-betul kenyataan daripada Presiden PAS, tidak ada sebab apabila kita menyebutkan penyatuan ummah, bererti (kita) tidak boleh bermusuh. Walaupun tidak boleh berkawan (sebagai satu gabungan parti) tetap tidak boleh bermusuh. "Ya kita bersedia, kami sentiasa terbuka untuk sebarang rundingan atau perbincangan pada bila-bila masa," katanya.Ketika ditanya mengenai adakah PAS terbuka untuk bekerjasama dengan Pakatan Harapan (PH), beliau berkata parti itu mengekalkan pendirian untuk tidak mempunyai “hubungan” dengan parti itu pada PRU15.Dalam perkembangan lain, mengulas mengenai penggunaan logo pada PRU15, Takiyuddin berkata calon bertanding termasuk calon PN bagi ketiga-tiga negeri yang ditadbir PAS iaitu Kelantan, Terengganu dan Kedah akan menggunakan logo PAS.

(Takiyuddin bercakap pada sidang media dalamMajlis Penutup Program Pendakian 121 Puncak di Taman Eko Rimba, di sini)

"Setakat ini kita telah mendapat ‘sort of’ lampu hijau daripada PN untuk PAS menggunakan logo PAS iaitu bulan, di negeri negeri yang ditadbir oleh PAS iaitu Kelantan, Terengganu dan Kedah. Setakat ini, itulah yang diterima dan dipersetujui. "Rasional PAS meminta penggunaan logo itu dan bagi saya, mungkin tidak ada masalah. Jadi maknanya semua calon-calon PN akan menggunakan logo PAS. Kalau itu yang dimuktamadkan. Tidak boleh satu negeri ada logo PAS, ada logo Bersatu kerana kalau ikutkan PN ini adalah satu parti campuran," katanya yang turut memaklumkan ia bagi mengelakkan kekeliruan kepada rakyat. Dalam perkembangan lain, ketika ditanya mengenai pengagihan kerusi, Takiyuddin berkata perkara itu akan dimuktamadkan beberapa hari sebelum penamaan calon. - BERNAMA


PRU15 sangat tepat untuk bina kerajaan yang stabil, kukuh - Annuar

LANGKAWI, 16 Oktober - Polemik politik wajar dihentikan oleh pihak tertentu kerana pembubaran Parlimen pada masa ini sangat tepat dalam usaha membina kerajaan yang stabil dan kukuh bagi menghadapi cabaran ekonomi yang dijangkakan berlaku tahun hadapan.Ahli Parlimen Ketereh Tan Sri Annuar Musa berkata Pilihan Raya Umum Ke-15 (PRU15) perlu diadakan dalam tempoh terdekat untuk mengembalikan kuasa rakyat memilih kerana kerajaan sedia ada hanyalah satu gabungan untuk menyelamatkan situasi semasa.Beliau berkata meskipun kerajaan ketika ini stabil namun bukan kerajaan yang mendapat mandat rakyat pada PRU14."Ini semua polemik politik, orang kata berpada-padalah. Kita kena jujur pada rakyat. Kita orang politik kena jujur pada rakyat, kena jujur pada sistem. Jadi kita buat pilihan raya, kita doakan. Banjir ini ketentuan Allah SWT. Kita doa banyak-banyak supaya jangan terhalang orang nak mengundi, jangan berlaku banjir besar… kalau kita tangguh pula bulan dua, tiga (tahun hadapan) tak bermakna tak ada banjir. Jadi, kita ini kena percaya. Kita merancang, Allah sebaik-baik merancang," katanya.

Annuar yang juga Menteri Komunikasi dan Multimedia mengulas tentang PRU15 selepas menyampaikan peranti di bawah Program Perantisiswa Keluarga Malaysia di Kolej Vokasional di sini hari ini.Sehubungan itu, beliau yang juga Ketua UMNO Bahagian Ketereh itu berkata matlamat Parlimen dibubarkan pada 10 Oktober lepas itu bagi membina semula kerajaan yang kuat dan stabil untuk mewujudkan kemakmuran. - BERNAMA


Penerima Perantisiswa Keluarga Malaysia berpuas hati dengan kualiti

LANGKAWI, 16 Oktober - Para pelajar yang menerima peranti bawah Program Perantisiswa Keluarga Malaysia berpuas hati dengan kualiti peranti itu untuk kegunaan pembelajaran mereka.Menteri Komunikasi dan Multimedia, Tan Sri Annuar Musa berkata beliau mendapat maklum balas yang sangat baik dalam kalangan pelajar dan melihat kebanyakan pelajar itu bersyukur dengan pemberian peranti model terkini serta berkapasiti tinggi berkenaan."Ya. Mereka (pelajar) sangat berpuas hati. Kebetulan kita ambil pendekatan berunding dan bincang dengan pelajar waktu kita belum pilih model ini, kita buat ‘sampling’. Kita ambil pelajar di beberapa universiti, kita berikan beberapa jenis peranti. Makna mereka cuba gunakan, nak pastikan peranti ini sesuai atau tidak dengan kerja pembelajaran mereka...banyak yang tak tahu peranti ini lebih hebat daripada komputer riba lagi kalau bagi yang julat tinggi macam kita buat sekarang," katanya kepada pemberita selepas menyerahkan peranti siswa itu di Kolej Vokasional Langkawi di sini.

(Annuar dalam majlis penyerahan Perantisiswa Keluarga Malaysia di Kolej Vokasional Langkawi)

Mengulas lanjut, Annuar berkata kementeriannya komited dan serius untuk memastikan keseluruhan lebih 200,000 permohonan peranti siswa yang telah diluluskan itu dapat selesai diagihkan kesemuanya sebelum akhir Oktober nanti untuk kemudahan pelajar berkelayakan.Beliau meminta kerjasama pihak berkaitan termasuk pemimpin serta pengetua untuk mengagihkan seberapa cepat mungkin peranti siswa itu kepada pelajar terpilih nanti.Katanya baki lagi lebih 200,000 permohonan sedang dalam penelitian untuk proses kelulusan dan proses pengagihan peranti itu kepada pelajar berkelayakan akan selesai sebelum akhir November nanti."Sebab saya dah setkan untuk saya punya KPI (Petunjuk Prestasi Utama) sendiri, semua ini selesai dalam tahun ini juga...walaupun saya faham ini jumlah yang sangat banyak. Kerajaan sendiri pun tak pernah menguruskan lagi sebanyak ini peranti dan kalau dulu di kampus saja.Bila saya buka ke sekolah-sekolah menengah, faham sajalah, sekolah menengah itu ada di pedalaman, di kawasan hulu. Jadi urusan logistik, penghantaran dan sebagainya itu memang mencabarlah," katanya. - BERNAMA


BN Labuan mahu kembalikan kerusi Parlimen Labuan ke pangkuan UMNO

LABUAN, 16 Oktober- UMNO Bahagian Labuan optimis akan mempertahankan kerusi Parlimen P.166 Labuan yang dimenangi oleh Barisan Nasional sejak tahun 1990-an. Pengerusi BN Labuan Datuk Bashir Alias berkata kerusi Parlimen Labuan mula dimenangi oleh calon UMNO pada PRU8 tahun 1990 dan tidak pernah kalah sehingga PRU14. “Dengan kekuatan ahli UMNO hampir 10,000 kami akan memastikan kerusi Parlimen Labuan akan dipertahankan dan dikembalikan kepada UMNO.“Pada dasarnya, UMNO Labuan telah diberi mandat untuk bertanding pada PRU15 untuk mengembalikan kerusi Parlimen ke pangkuan UMNO,” katanya kepada pemberita selepas merasmikan Mesyuarat Perwakilan UMNO Bahagian Labuan di Desa Tunas Hijau hari ini.Pada PRU14, kerusi Parlimen Labuan dimenangi Datuk Rozman Isli yang ketika itu bertanding atas tiket BN dengan majoriti mudah sebanyak 1,450 undi dalam persaingan empat penjuru.Selain itu, Datuk Bashir memaklumkan bahawa pendekatan kepada pengundi muda terus diberi keutamaan. Ini kerana, pengundi muda juga akan memberikan kemenangan sekali gus berjaya memenangi kerusi Parlimen untuk Barisan Nasional.

Pengerusi BN Labuan Datuk Bashir Alias

Gerak kerja yang dilaksanakan ketika ini oleh pergerakan sayap parti iaitu Wanita, Pemuda dan Puteri meyakinkan kemenangan itu kepada BN.  Dalam pada itu, Perdana Menteri Datuk Seri Ismail Sabri Yaakob telah mengumumkan pembubaran Parlimen Dewan Rakyat pada 10 Oktober lalu bagi melaksanakan Pilihan Raya Umum (PRU) ke-15.


Pertandingan Pengisahan Kenegaraan, pupuk patriotisme

PADANG BESAR, 16 Oktober - Pertandingan Pengisahan Kenegaraan, sebuah program anjuran Jabatan Penerangan Malaysia (JaPen) dilihat mampu memupuk dan menyemarakkan semangat patriotik khususnya kepada generasi muda dalam usaha membina sebuah negara bangsa. Timbalan Menteri Komunikasi dan Multimedia, Datuk Zahidi Zainul Abidin berkata pertandingan anjuran JaPen Malaysia ini bagi mengangkat martabat tokoh-tokoh yang berjasa kepada negara akan menjadi pendorong serta memberi motivasi khususnya kepada generasi muda."Pertandingan ini telah mula diadakan sejak tahun 2003 dan sebanyak enam kumpulan telah dipilih ke Peringkat Akhir Pengisahan Kenegaraan Peringkat Kebangsaan 2022 yang mewakili negeri masing-masing iaitu, Johor, Melaka, Perlis, Pulau Pinang, Wilayah Persekutuan Labuan dan Selangor," katanya kepada pemberita selepas merasmikan Pertandingan Pengisahan Kenegaraan Akhir Peringkat Kebangsaan 2022 "Perkasa Semangat Keluarga Malaysia"di Institut Kemahiran Mara Beseri, di sini.Turut hadir, Ketua Pengarah Penerangan Datuk Mohd Sukari Ab Hamid dan Pengarah JaPen Perlis, Azrul Hasan.

Zahidi berkata pertandingan ini dilaksanakan dengan keterlibatan para pelajar daripada institusi pengajian tinggi (IPT) dan sekolah menengah di seluruh Malaysia, diharap dapat mencungkil bakat mereka dalam bidang tertentu."Saya berharap pertandingan seperti ini dapat meningkatkan bakat mereka dalam industri kreatif dan Kementerian Komunikasi dan Multimedia Malaysia (K-KOMM) ini bertanggungjawab dalam usaha menyemarakkan industri kreatif," katanya.Beliau berkata pertandingan ini dilihat dapat menarik minat rakyat Malaysia terutamanya generasi muda dalam mempelajari sejarah Malaysia dan mengenali tokoh negara."Pertandingan ini juga dilihat mendapat sambutan yang hangat daripada generasi muda," katanya. - BERNAMA


Kerajaan turut beri perhatian khusus kepada masyarakat India - PM

BERA, 16 Oktober - Kerajaan sentiasa memberikan perhatian khusus kepada masyarakat India dengan memberikan penekanan terhadap aspek pendidikan serta pembangunan sosioekonomi komuniti itu.Perdana Menteri, Datuk Seri Ismail Sabri Yaakob berkata, ini dibuktikan dengan pengisian Bajet 2023 yang meliputi pelbagai inisiatif khusus kepada masyarakat India, seperti RM100 juta bagi pembangunan usahawan kaum India di bawah Unit Transformasi Masyarakat India (MITRA).  "Dahulunya MITRA diletakkan di bawah Kementerian Perpaduan, namun kini dipindahkan ke Jabatan Perdana Menteri, diletakkan di bawah Perdana Menteri sendiri. Ini menunjukkan betapa pentingnya pembangunan ekonomi kaum India di Malaysia. "Selain itu, peruntukan RM25 juta diberikan bagi Program Skim Pembangunan Usahawan Masyarakat India (SPUMI) bawah Kementerian Pembangunan Usahawan dan Koperasi," kata Ismail Sabri dalam ucapannya di sini.

(Ismail Sabri ketika ditemui media pada Majlis Moh Ngeteh Bersama Masyarakat India Parlimen Beradi Dewan Kompleks UMNO Bahagian Bera, di sini)

Tambah beliau, menyentuh aspek pendidikan, walaupun tidak dinyatakan secara khusus, peruntukan juga diberikan untuk pembangunan Sekolah Jenis Kebangsaan Tamil selain peruntukan tambahan RM5 juta kepada RM25 juta setahun kepada Universiti AIMST, iaitu universiti swasta dimiliki MIC dan berpusat di Sungai Petani, Kedah. Kerajaan juga katanya, telah melaksanakan pelbagai latihan untuk menambah kemahiran dan latihan semula yang memanfaatkan 42,544 pelatih kaum India setakat Ogos lepas, dengan nilai latihan berjumlah hampir RM77 juta. Bagi penempatan pekerjaan, seramai 68,996 komuniti India telah dibantu sehingga September lepas dalam pelbagai bidang kemahiran dan industri.  Dalam majlis itu juga, beliau turut menyampaikan sumbangan kepada 800 komuniti masyarakat India sempena perayaan Deepavali yang bakal tiba pada 24 Oktober nanti.


Tiada arahan UMNO bahagian sokong Ismail Sabri sebagai PM - Mahdzir

KUALA NERANG, 16 Oktober - Majlis Tertinggi (MT) UMNO tidak pernah mengeluarkan arahan kepada UMNO bahagian untuk membuat usul dalam mesyuarat perwakilan masing-masing bagi menyokong Naib Presiden UMNO, Datuk Seri Ismail Sabri Yaakob sebagai calon Perdana Menteri ke-10 dalam menghadapi Pilihan Raya Umum Ke-15 (PRU15).Naib Presiden UMNO, Datuk Seri Mahdzir Khalid berkata sebaliknya kebanyakan UMNO bahagian yang telah bermesyuarat pada Jumaat, semalam dan hari ini mengemukakan serta meluluskan usul berkaitan perkara itu atas inisiatif masing-masing."Tak ada arahan, itu terpulang kepada UMNO bahagian masing-masinglah. So, semalam kebanyakan UMNO bahagian telah membuat persidangan dan telah membuat beberapa usul."Salah satu usul adalah supaya Datuk Seri Ismail Sabri Yaakob menjadi ‘poster boy’ (untuk PRU15) dan calon perdana menteri selepas pilihan raya," katanya kepada pemberita selepas menghadiri Majlis Anugerah Kecemerlangan Akademik Sekolah Menengah Kebangsaan Kuala Nerang kali ke-21, di sini.Beliau berkata keputusan kebanyakan UMNO bahagian itu juga selari dengan ketetapan dibuat MT UMNO sebelum ini untuk menjadikan Ismail Sabri sebagai ‘poster boy’ BN bagi PRU15 dan calon Perdana Menteri sekiranya BN menang pilihan raya itu.

Ditanya sama ada keputusan sebahagian besar UMNO bahagian itu akan menimbulkan ‘konflik’ tertentu dengan Presiden UMNO, Datuk Seri Dr Ahmad Zahid Hamidi, Mahdzir menyangkal andaian itu memandangkan Ahmad Zahid sendiri turut menyokong Ismail Sabri."Tak timbul konflik dengan presiden, presiden sendiri bersetuju menamakan Ismail Sabri sebagai Perdana Menteri selepas PRU15," katanya.Sementara itu, mengulas mengenai sasaran menang kerusi Parlimen di Kedah, Mahdzir berkata BN berkeyakinan memperoleh lebih daripada dua dimiliki ketika ini.Untuk rekod, Kedah mempunyai 15 kerusi Parlimen dengan tujuh kerusi dimiliki PH, PAS (3), Pejuang (3) dan BN (2). - BERNAMA


Kerajaan ada wang laksana Bajet 2023

BERA, 16 Oktober- Perdana Menteri Datuk Seri Ismail Sabri Yaakob hari ini berkata kerajaan mempunyai wang bagi melaksanakan Bajet 2023 yang dibentangkan pada 7 Oktober lepas, yang merupakan belanjawan terbesar pernah disediakan melibatkan peruntukan RM372.3 bilion. "Apabila kita mengumumkan bajet dalam Parlimen, itu bermaksud kita telah mempunyai duit untuk melaksanakan setiap yang dijanjikan, sudah ada duit cuma (bajet) belum lulus lagi. "Kalau mahu bajet yang cantik sebegini dilaksanakan, undilah kita dan barulah (bajet) boleh dibentang semula dan diluluskan," katanya semasa berucap merasmikan Mesyuarat Perwakilan UMNO Bahagian Bera di Dewan Konvensyen Majlis Daerah Bera di sini hari ini.Ismail Sabri juga menegaskan bajet itu yang dibuat dengan mencakupi semua lapisan masyarakat, menyasarkan manfaat kepada akar umbi dan bukannya hanya 'taikun' seperti dakwaan sesetengah pihak. Perdana Menteri berkata perbelanjaan pembangunan antaranya melibatkan infrastruktur luar bandar seperti jalan raya dan jambatan, turut membabitkan kontraktor kecil, dengan mengambil contoh projek kecil dan sederhana melibatkan peruntukan RM3.7 bilion, akan memanfaatkan kira-kira 5,000 kontraktor kelas G1 hingga G4.

Perdana Menteri Datuk Seri Ismail Sabri Yaakob merangkap Ketua UMNO Bahagian Bera ketika ditemui media pada Perasmian Jentera Barisan Nasional P090 Bera hari ini

"Tambahan pula projek yang dilakukan adalah untuk kebaikan rakyat. Infrastruktur luar bandar, siapa yang mendapat manfaatnya? Setiap projek pembangunan faedah adalah kepada kepada akar umbi termasuk semua masyarakat Orang Asli. "Untuk kesihatan, saya mengarahkan supaya menambah peruntukan kesihatan kepada Sabah dan Sarawak kerana klinik desanya terlalu daif, begitu juga untuk aspek pendidikan, turut ditambah di Sabah dan Sarawak kerana sekolahnya begitu daif. Ini bukan soal kontraktor besar tetapi untuk kebaikan rakyat," katanya.


PRU15: UMNO akan cari tempat sesuai untuk Khairy - Mohamad

SEREMBAN, 16 Oktober- UMNO akan mencari tempat sesuai untuk penyandang kerusi Parlimen Rembau, Khairy Jamaluddin untuk bertanding pada Pilihan Raya Umum ke-15 (PRU15).Timbalan Presiden UMNO Datuk Seri Mohamad Hasan berkata Khairy yang juga Menteri Kesihatan merupakan pemimpin muda berkaliber dan baik untuk negara dan sudah tentu UMNO tidak mahu beliau ‘hilang’ begitu sahaja."Kita cuba cari tempat sesuai untuk beliau untuk bertanding di PRU15," katanya kepada pemberita selepas merasmikan Mesyuarat Perwakilan UMNO Bahagian Rembau, di sini, hari ini.Terdahulu, pada mesyuarat sama, Khairy yang juga Timbalan Ketua UMNO Bahagian Rembau dalam ucapan penggulungannya berkata beliau memberi laluan kerusi Parlimen Rembau kepada Mohamad pada PRU15."Itu semangat kekeluargaan di Rembau, kami beradat. Alhamdulillah kita akan pastikan jentera di Rembau dipertingkatkan lagi, tiada isu kerusi Rembau lagi," kata Mohamad yang juga Ketua UMNO Bahagian Rembau.Mengenai mesyuarat perwakilan hari ini, Mohamad yang juga Timbalan Pengerusi Barisan Nasional (BN) berkata parti itu perlu memberi tumpuan di beberapa kawasan yang mengalami kekalahan tipis pada PRU14.

Timbalan Presiden UMNO merangkap Ketua UMNO Bahagian Rembau Datuk Seri Mohamad Hasan bercakap kepada pemberita ketika sidang media pada Mesyuarat Perwakilan UMNO Bahagian Rembau di sebuah hotel hari ini / FOTO BERNAMA

"Kita tidak cakap tentang sasaran kerusi, sasaran kita nak menang jadi mesti melepasi 112 kerusi supaya dapat tubuhkan kerajaan pada PRU15 ini."Kalau boleh menang banyak, lagi baik dan kawasan dulu yang kalah tipis perlu diberikan tumpuan yang lebih oleh pimpinan di kawasan tersebut," katanya.


Hampir 80,000 pengunjung direkod kunjungi Jelajah AKM Melaka

MELAKA, 16 Oktober- Sebanyak 79,586 pengunjung direkodkan mengunjungi Jelajah Aspirasi Keluarga Malaysia (AKM) Melaka yang berlangsung di Pusat Dagangan Antarabangsa Melaka (MITC) Ayer Keroh sejak Jumaat hingga pukul 12.00 tengah hari tadi.Sekretariat Program Jelajah AKM dalam kenyataan berkata program itu juga mencatatkan jualan sebanyak RM5,030,900.26 pada tempoh sama, menerusi hasil jualan daripada 118 gerai usahawan industri kecil dan sederhana (IKS), 20 gerai Citarasa Keluarga Malaysia, 10 trak jualan makanan dan 12 reruai Jualan Keluarga Malaysia yang menawarkan barangan keperluan dengan harga lebih rendah."Jelajah AKM Melaka melalui Karnival Kerjaya Jamin Kerja Keluarga Malaysia telah bekerjasama dengan 42 syarikat yang menawarkan sebanyak 5,259 kekosongan jawatan. "Seramai 2,434 peserta dipanggil menghadiri temu duga kedua dan 769 orang telah berjaya mendapat tawaran pekerjaan," menurut kenyataan itu.Jelajah AKM yang diilhamkan Perdana Menteri Datuk Seri Ismail Sabri Yaakob adalah kesinambungan daripada kejayaan program 100 Hari Aspirasi Keluarga Malaysia di Pusat Konvensyen Kuala Lumpur (KLCC) pada 9 hingga 12 Disember 2021.

Suasana meriah di pekarangan reruai Kementerian Komunikasi dan Multimedia Malaysia (K-KOMM) ketika tinjauan hari ini sempena pameran Program Jelajah Aspirasi Keluarga Malaysia negeri Melaka di Pusat Dagangan Antarabangsa Melaka (MITC), Ayer Keroh FOTO BERNAMA

Melaka menjadi lokasi ke-11 bagi siri jelajah berkenaan selepas Johor, Perlis, Sabah, Terengganu, Perak, Kelantan, Sarawak, Selangor, Kedah dan Negeri Sembilan.Siri ini akan diteruskan di dua lagi jelajah peringkat negeri iaitu Pahang dan Pulau Pinang dan akan menutup tirai di Putrajaya dengan segmen perkhidmatan yang sama bagi memenuhi keperluan rakyat dan meningkatkan penghayatan terhadap pengertian Aspirasi Keluarga Malaysia yang berpaksikan tiga teras utama iaitu Keterangkuman, Kebersamaan dan Kesyukuran.


Lebih 2,000 permohonan Pas DE Rantau Nomad sejak 1 Oktober

LANGKAWI, 16 Oktober- Lebih 2,000 permohonan atas talian direkodkan sejak permohonan Pas DE Rantau Nomad mula dibuka pada 1 Oktober lepas melalui Program DE Rantau yang merupakan salah satu Program Mangkin Digital Malaysia (PEMANGKIN).Menteri Komunikasi dan Multimedia Tan Sri Annuar Musa berkata ia menunjukkan sambutan sangat menggalakkan meskipun belum memasuki tempoh dua bulan sudah mencapai ribuan permohonan untuk pas lawatan ikhtisas daripada nomad digital untuk datang menetap dan bekerja di negara ini.Beliau berkata demikian pada sidang media selepas melancarkan lokasi kedua Program DE Rantau di sini.Turut hadir Pengerusi Perbadanan Ekonomi Digital Malaysia (MDEC) Datuk Seri Md Alwi Che Ahmad.Sebelum ini, DE Rantau dilancarkan di Pulau Pinang pada 13 September lalu bertujuan meletakkan Malaysia sebagai hab pilihan utama warga nomad digital asing dan menggalakkan mobiliti dalam kalangan warga profesional digital antarabangsa selain memperkasakan sektor pelancongan negara di mata dunia.Melalui DE Rantau, MDEC akan membangunkan hab nomad digital dan ekosistem tempatan yang komprehensif untuk menyokong gaya hidup nomad digital dengan kerjasama pelbagai pemain industri dan mencipta pas nomad digital baharu yang akan memudahkan nomad digital untuk menetap di negara ini.Penubuhan Hab DE Rantau merupakan penginapan sedia ada yang diperakui akan memberi manfaat kepada penyedia dan pemilik penginapan tempatan sekali gus membantu pemulihan ekonomi sektor pelancongan.

(Menteri Komunikasi dan Multimedia Tan Sri Annuar Musa (tengah) pada sidang media selepas melancarkan lokasi kedua Program DE Rantau)

Annuar berkata pas khas itu sah diguna pakai dalam tempoh 12 bulan dan nomad digital boleh memperbaharui pas itu semula sekiranya ingin sambung menetap di negara ini.Program DE Rantau juga dilihat dapat menyumbang kepada pertumbuhan ekonomi digital dan kementeriannya menyasarkan sebanyak RM70 bilion menjelang 2025 dengan kini telah merekodkan pencapaian sebanyak RM45 bilion.


Johor ungguli Pertandingan Akhir Pengisahan Kenegaraan Peringkat Kebangsaan 2022

BESERI, 16 Oktober- Kumpulan Sky Nauts Kulai, Johor dinobatkan sebagai Johan pada Pertandingan Akhir Pengisahan Kenegaraan Peringkat Kebangsaan 2022 dengan tajuk pengisahan Gagasan Malayan Union Ditentang, Kesejahteraan Rakyat Ditatang, Kemerdekaan Negara Dijulang. Kejayaan ini sekali gus membolehkan kumpulan ini membawa pulang hadiah utama berjumlah RM6,000, piala pusingan, piala iringan dan sijil penyertaan dengan menewaskan lima lagi wakil negeri.Naib Johan pula diungguli wakil Perlis iaitu Kumpulan Penglipur Indera Kayangan dengan tajuk Rosli Dhobi, manakala tempat ketiga menjadi milik kumpulan MAIDA Generation dari Wilayah Persekutuan Labuan. Timbalan Menteri Komunikasi dan Multimedia, Datuk Zahidi Zainul Abidin berkata, program yang dianjurkan Jabatan Penerangan Malaysia ini berupaya menyemarakkan semangat patriotisme dan cintakan negara dalam setiap jiwa dan sanubari Keluarga Malaysia. Dengan tema tahun ini Keluarga Malaysia Teguh Bersama, ianya bertepatan dengan konsep keharmonian dan hubungan perpaduan yang mendukung keluarga Malaysia iaitu keterangkuman, kebersamaan dan kesyukuran. "Kita lihat program ini cukup mendapat sambutan di mana kita menarik minat terutama anak-anak muda dalam sejarah negara dan juga mengenali tokoh-tokoh patriotisme di kalangan rakyat kita di mana dapatlah kita menaikkan semangat patriotisme. Kita harap mereka hendak sertai sebab program ini adalah di bawah Jabatan Penerangan dan kalau boleh melibatkan bakat lakonan dan industri kreatif, kita hendak libatkan agensi lain di bawah kementerian," ujar beliau ketika ditemui pada Pertandingan Akhir Pengisahan Kenegaraan Peringkat Kebangsaan 2022 di Institut Kemahiran MARA, di sini.

Pertandingan Pengisahan Kenegaraan yang memasuki edisi ke-20 sejak tahun 2003 ini akan terus dilaksanakan dan bakal diperluaskan penyertaan khususnya di kalangan pelajar sekolah menengah dan institusi pendidikan tinggi.


PRU15: Ku Li serah kepada parti tentukan kedudukan

GUA MUSANG, 15 Oktober- Tengku Razaleigh Hamzah menyerahkan kepada pucuk pimpinan UMNO untuk menentukan sama ada beliau akan disenaraikan untuk mempertahankan kerusi Parlimen Gua Musang pada Pilihan Raya Umum Ke-15 (PRU15).Tengku Razaleigh, 85, yang juga Ketua UMNO Bahagian Gua Musang berkata beliau tidak menolak untuk terus bertanding seandainya diminta parti untuk berbuat demikian.“Saya sendiri, saya serah kepada parti. Di dalam Gua Musang ini setiap tahun tak nak bagi saya bersara,” katanya kepada pemberita selepas Mesyuarat Perwakilan UMNO Bahagian Gua Musang di Balai Rakyat, Bukit Cekati di sini hari ini.Pada mesyuarat tersebut, UMNO Bahagian Gua Musang sebulat suara menyokong usul mengekalkan Tengku Razaleigh sebagai calon Ahli Parlimen Gua Musang pada PRU15.Mengulas lanjut, Tengku Razaleigh berkata masyarakat Orang Asli juga mahu beliau kekal sebagai calon Ahli Parlimen Gua Musang. “Terutama sekali Orang Asli, mereka buat keputusan ramai-ramai tak mahu calon lain, dia nak saya.“Setiausaha UMNO Bahagian (Ahli Dewan Undangan Negeri Nenggiri Ab Aziz Yusoff), dia kata selagi saya tak ‘gogek’ (goyah) saya kena tawar diri saya untuk bekerja lagi. Saya ikut perintah parti,” katanya. Tengku Razaleigh atau lebih dikenali sebagai Ku Li memegang rekod sebagai wakil rakyat paling lama berkhidmat di negara ini.

Tengku Razaleigh Hamzah / FOTO BERNAMA

Beliau mula bertanding di kawasan Dewan Undangan Negeri (DUN) Ulu Kelantan Barat pada 1969 dan berjaya menewaskan calon PAS, Hussin Abdullah. Kemudian beliau beralih ke kerusi Parlimen pada 1974 bertanding di kawasan Gua Musang, yang sebelum ini dikenali sebagai Parlimen Ulu Kelantan dan kekal sebagai wakil rakyat Gua Musang.


Inovasi sosial semakin penting, rangsang pasaran sosial

BERA, 15 Oktober - Ketidaktentuan ekonomi dunia menjadikan inovasi sosial semakin penting pada masa kini, dalam merangsang pasaran sosial yang lebih dinamik, inklusif dan mampan. Dengan tumpuan inovasi di peringkat serantau dan tempatan, inovasi sosial dapat dipupuk menggunakan pendekatan yang berbeza menerusi pembangunan inkubator (inovasi) sosial seperti program Ruang Reka Sains, Teknologi, Inovasi Dan Ekonomi (STIE) Keluarga Malaysia di bawah Yayasan Inovasi Malaysia (YIM) .  Perdana Menteri, Datuk Seri Ismail Sabri Yaakob berkata inovasi sosial berpeluang menyelesaikan isu sosial yang mendesak kerana potensinya mewujudkan peluang pekerjaan melalui pasaran baharu yang boleh dibangunkan daripada idea inovator akar umbi.  Ini memandangkan pemulihan dalam pertumbuhan negara bagi tahun 2022 bukanlah semata-mata berkait dengan Keluaran Dalam Negara Kasar (KDNK) sahaja tetapi juga pembangunan yang terangkum daripada semua aspek.  Selain itu, inovasi sosial mampu mengurangkan jurang ketidaksamaan dalam ekonomi bandar dan desa.

(Ismail Sabri berucap padaMajlis Perasmuan Ruang Reka STIE Keluarga Malaysia Bera, Pahang di Felda Bukit Puchong)

"Inovasi sosial tidak seharusnya dilihat sebagai projek atau inisiatif sekali sahaja (one-off) kerana perlu disokong oleh minda keusahawanan agar proses menjana sumber baharu sentiasa berkembang, selari dengan pertumbuhan organisasi dan daya saing pasaran yang mampan."Saya menyeru kepada institusi-institusi korporat untuk turut memberi sokongan kepada Kerajaan dan bekerjasama dengan YIM sebagai ejen inovasi sosial yang menyokong pembangunan inovator akar umbi kita," kata Ismai Sabri di sini. Beliau berharap melalui platform Ruang Reka STIE Keluarga Malaysia ini akan menggalakkan lebih ramai inovator akar umbi tampil dengan inovasi dan teknologi yang boleh dikomersialkan.  Pada majlis itu, terdapat sesi pertukaran surat hasrat kerjasama pengendalian modul latihan Ruang Reka STIE Keluarga Malaysia antara YIM yang merupakan yayasan di bawah MOSTI dan Universiti Malaysia Pahang (UMP).  YIM telah diberi mandat untuk membangunkan tujuh Ruang Reka STIE Keluarga Malaysia termasuk di Bera,Pahang.  Sejak 2012, seramai 6,000 inovator akar umbi telah dibantu MOSTI melibatkan pelaburan kewangan kerajaan sebanyak lebih RM50 juta.


Persatuan Bekas Polis Malaysia dan Persatuan Bekas Polis Pahang, terima dana

BERA, 15 Oktober - Dana khas RM200,000 diperuntukkan kepada Persatuan Bekas Polis Malaysia dan RM100,000 kepada Persatuan Bekas Polis Pahang, sebagai menghargai jasa pesara pasukan keselamatan itu.Perdana Menteri Datuk Seri Ismail Sabri Yaakob berkata peruntukan itu juga bertujuan memastikan kebajikan pesara polis yang membantu menjaga keselamatan negara sepanjang perkhidmatan mereka, terus terjaga dan dibela.“Apabila cakap soal pesara, mereka (pesara) selalu nak dengar pengumuman kerajaan khusus untuk pesara, tetapi kerajaan sebenarnya telah umum pelbagai pinjaman perniagaan, (misalnya) TEKUN (Tabung Ekonomi Kumpulan Usaha Niaga) yang diperuntukkan sejumlah besar, meliputi semua termasuk pesara.“Jadi sebenarnya banyak program diumumkan kerajaan di bawah latihan Perkeso, HRD Corp yang tak sebut secara terperinci kepada pesara, namun jelas bahawa pesara memang tidak dipinggirkan,” katanya pada majlis perasmian Mesyuarat Agung Persatuan Bekas Polis Malaysia Negeri Pahang kali ke-42 di sini hari ini.Ismail Sabri turut memaklumkan pengecualian cukai kepada individu dan badan korporat yang memberi dana kepada persatuan atau badan yang tidak membuat keuntungan seperti Persatuan Bekas Polis Malaysia.

(Perdana Menteri merangkap Ahli Parlimen Bera, menyampaikan sijil penghargaan kepadaPengerusi PBPM Negeri Pahang Mohamed Lokman Mahmud (dua kiri) pada esyuarat Agung Persatuan Bekas Polis Malaysia Negeri Pahang kali ke-42 di Dewan Sri Kempas, Ibu Pejabat Polis Daerah Bera)

Dalam pada itu Ismail Sabri berharap pesara polis dapat terus mempertahankan kerajaan seperti semasa mereka berkhidmat, selagi pemerintah negara tidak melakukan sebarang kemungkaran. “Barisan hadapan negara yang menjaga keselamatan dan mempertahankan kerajaan adalah tentera serta polis; dan waktu bertugas dalam pasukan keselamatan, memang sumpah setia mempertahankan kerajaan,” katanya. Perdana Menteri menjelaskan sekiranya Barisan Nasional diberi peluang untuk terus mentadbir negara, Bajet 2023 akan dibentangkan semula dan segala bantuan serta inisiatif yang dirangka bakal dilaksanakan untuk manfaat rakyat.“Dalam Bajet 2023 sudah menyeluruh, kalau kerajaan yang berbeza, tak tahu lagi bajet apa yang akan dibentangkan,” katanya. - BERNAMA


Arab Saudi umum visa umrah percuma kepada pemegang kad Hayya Piala Dunia 2022

KUALA LUMPUR, 15 Oktober- Arab Saudi mengumumkan pemberian visa percuma bagi pemegang kad “Hayya” Piala Dunia 2022 yang beragama Islam untuk menunaikan umrah dan melakukan ziarah ke Madinah.Perkara ini diumumkan Timbalan Ketua Pengarah Jabatan Visa, Kementerian Luar Arab Saudi Khaled Al-Shammari dalam satu temu bual bersama stesen TV Arab “al-Ekhbariya”, semalam.Beliau berkata pemegang kad “Hayya” yang ingin menunaikan umrah dan ziarah perlu mendapatkan insurans kesihatan dari portal visa kementerian.“Visa umrah dan ziarah ini sah bagi tempoh 11 November hingga 18 Disember 2022.

“Selain itu, pemegang visa juga tidak disyaratkan untuk memasuki Qatar terlebih dahulu di samping pemegang kad “Hayya” juga diberikan tempoh melawat Arab Saudi selama dua bulan sehingga 11 Januari 2023,” katanya.Kementerian Luar Arab Saudi pada 24 Ogos lalu membenarkan pemegang kad “Hayya” untuk melawat negara teluk itu selama 60 hari. -BERNAMA


Program Kenduri Rakyat JAKM Melaka meriah

(Datuk Seri Ismail Sabri (berdiri dua, kanan) meluangkan masa beramah mesra bersama orang ramai pada Majlis Perasmian Jelajah Aspirasi Keluarga Malaysia Negeri Melaka di MITC, Ayer Keroh/BERNAMA)

AYER KEROH, 14 Oktober- Kira-kira 3,000 pengunjung hadir memeriahkan Program Kenduri Rakyat bersempena Jelajah Aspirasi Keluarga Malaysia (JAKM) Melaka di Pusat Dagangan Antarabangsa Melaka (MITC) di sini.Pengunjung yang ditemui meluahkan rasa keterujaan berpeluang bertemu perdana menteri dan kepimpinan kerajaan negeri selain menikmati pelbagai juadah istimewa yang disediakan.Perdana Menteri, Datuk Seri Ismail turut berkesempatan beramah mesra dengan ribuan pengunjung yang hadir."Selain hendak tengok pameran ini tahulah macam sekarang ini jelajah apa Aspirasi Keluarga Malaysia bawa anak salah satu hendak cuba dekat anak pada orang kata dunia sosial yang luas," kata pengunjung, Azmee Marazwan."Yang membuatkan hendak saya datang banyak produk Melayu contohnya kita boleh beli, boleh cuba dan kita boleh bawa balik kita sokong produk Malaysia," kata seorang lagi pengunjung, Misizan Salehudin. "Saya sebenarnya datang sini bercuti kemudian nampak iklan semua kata di Melaka itu kita singgah kita singgah hendak tengok keadaan di sini setakat ini kita masuk sini memang bagus, kawasan sejuk apa semua dan ada kenduri rakyat," kata Siti Nursuhada Salehudin.Antara juadah menjadi tumpuan pastinya asam pedas, kuih serabai dan kuih bakar.Lebih 10 pengusaha makanan terlibat menyediakan juadah makanan sepanjang kenduri berlangsung."Hari ini saya dapat awalan tadi Rm1,000 permulaan ini untuk lagi sampai pukul dua RM600 jadi kalau ada tambahan akan akan beritahu baliklah," kata peniaga, Asrul Effendi Abd Aziz.

(Datuk Seri Ismail Sabri (tengah) menghadiri Majlis Perasmian Jelajah Aspirasi Keluarga Malaysia Negeri Melaka di MITC, Ayer Keroh/BERNAMA)


Projek TAPS selesai isu sumber air mentah terhad di Melaka

(Datuk Seri Ismail Sabri (tengah) bersama Datuk Seri Sulaiman Md Ali (dua, kanan) meninjau kawasan loji pada Majlis Perasmian Loji Rawatan Air Chinchin 3 Jasin/BERNAMA)

JASIN, 14 Oktober- Projek pembinaan Takungan Air Pinggiran Sungai (TAPS) di Melaka oleh Kerajaan Persekutuan akan menyelesaikan isu sumber air mentah yang terhad dengan meneroka sumber air mentah baharu di negeri itu.Perdana Menteri, Datuk Seri Ismail Sabri Yaakob berkata projek itu bakal mengurangkan kebergantungan Melaka pada bekalan air mentah dari negeri lain.“Kerajaan pusat telah meluluskan peruntukan sebanyak RM350 juta melalui Kementerian Alam Sekitar dan Air bagi pembinaan TAPS Melaka bertempat di Tasik Biru ini bagi menambah sumber bekalan air mentah di seluruh negeri ini.“Sebagai penyelesaian jangka panjang, kerajaan pusat turut meluluskan peruntukan sebanyak RM150 juta bawah Rancangan Malaysia ke-12 bagi kerja penyaluran air mentah dari TAPS Melaka ke Empangan Jus di daerah Jasin yang dijangka siap pada 2028,” kata Ismail Sabri.

(Datuk Seri Ismail Sabri Yaakob (tiga, kanan) hadir pada Majlis Ramah Mesra dan Perasmian Loji Rawatan Air Chinchin 3 Jasin/BERNAMA)

Kerajaan pusat juga sedang melaksanakan projek pembinaan TAPS Jernih di Alor Gajah dengan peruntukan RM234.7 juta yang dijangka siap pada 2026.Selain itu, peruntukan RM600 juta telah diluluskan melalui Jabatan Pengairan dan Saliran (JPS) bagi projek pembinaan Kolam Dwifungsi di Krubong.Ia merupakan projek menaik taraf kolam tebatan banjir sedia ada kepada kolam dwifungsi bagi menyelesaikan masalah banjir yang sering berlaku di kawasan hilir Sungai Melaka, selain berfungsi sebagai kolam simpanan bekalan air mentah sebelum disalurkan ke Empangan Durian Tunggal.

(Datuk Seri Ismail Sabri Yaakob berkata projek itu bakal mengurangkan kebergantungan Melaka pada bekalan air mentah dari negeri lain)


UMNO, BN ada kelebihan dan kekuatan meskipun bergerak solo

PUTRAJAYA, 14 Oktober- UMNO dan Barisan Nasional (BN) mempunyai kelebihan serta kekuatan dalam Pilihan Raya Umum Ke-15 (PRU15) meskipun bergerak solo kali ini, kata Bendahari UMNO Datuk Seri Tengku Adnan Tengku Mansor. Ketua UMNO Bahagian Putrajaya itu berkata rakyat akan terus memberi sokongan kepada UMNO dan BN kerana gabungan itu mempunyai matlamat dan hala tuju jelas dalam membangunkan negara ini selain ada rekod pencapaian yang baik. “Kalau rakyat imbas kembali apa yang telah dilakukan oleh BN, mereka akan beri sokongan terus kepada BN.“BN adalah parti yang berbilang kaum, berbilang budaya dan multi etnik dan ia merupakan parti semua masyarakat dalam Malaysia tidak kira Melayu, Cina atau India,” katanya kepada Bernama.Semalam, Pengerusi BN Datuk Seri Dr Ahmad Zahid Hamidi berkata UMNO dan BN memutuskan untuk bergerak secara solo bagi menghadapi PRU15 susulan keputusan PAS untuk memperkukuh kerjasama dalam Perikatan Nasional (PN).Presiden PAS Tan Sri Abdul Hadi Awang dilapor berkata parti itu memutuskan untuk memperkukuh kerjasama dalam PN atas prinsip penyatuan ummah dan perkara tersebut dicapai dalam Mesyuarat Jawatankuasa Kerja PAS Pusat semalam.Mengulas kerjasama PAS dan Bersatu itu, beliau berkata pihaknya menghormati pilihan yang dibuat oleh PAS.“Itu dia (PAS) punya pilihan, kita hormati pilihan dan harap dia berjaya, dulu kita ada kaedah ingin satukan semua melalui Muafakat Nasional tetapi ia tidak kesampaian, jadi kita sendiri dulu,” katanya.

Bendahari UMNO yang juga penyandang kerusi P125 Parlimen Putrajaya, Datuk Seri Tengku Adnan Tengku Mansor / FOTO BERNAMA

Mengenai gerak kerja dalam menghadapi PRU15, Tengku Adnan berkata UMNO Putrajaya telah melakukan persediaan rapi dan hanya menunggu tarikh-tarikh penting PRU15 yang akan diumumkan Suruhanajaya Pilihan Raya (SPR).Ditanya sama ada beliau akan bertanding di Parlimen Putrajaya pada PRU15 ini, Tengku Adnan yang juga penyandang kerusi P125 itu hanya menjawab: “Insya-Allah”.Pada PRU14, Tengku Adnan mengekalkan kerusi Parlimen Putrajaya apabila menang dengan majoriti 3,372 undi mengalahkan calon PAS Zainal Abidin Kidam dan PKR Datuk Dr Samsu Adabi Mamat. -BERNAMA


Jelajah AKM Melaka bermula hari ini

MELAKA, 14 Oktober- Jelajah Aspirasi Keluarga Malaysia (AKM) edisi ke-11 membuka tirainya hari ini sehingga Ahad bertempat di Pusat Dagangan Antarabangsa Melaka (MITC) Ayer Keroh, dengan menjanjikan pelbagai program serta aktiviti menarik buat pengunjung.Bakal dirasmikan Perdana Menteri Datuk Seri Ismail Sabri Yaakob pada pukul 3.30 petang hari ini, karnival selama tiga hari itu, menggunakan pendekatan informatif dan interaktif untuk menarik kedatangan ramai pengunjung.Melalui gabungan elemen konsep KASIH, kesejahteraan sosial dan ekonomi yang menggunakan dua pendekatan tersebut akan membantu dan memudahkan masyarakat mendapatkan maklumat yang diperlukan sepanjang tiga hari Jelajah AKM itu berlangsung.Menariknya, tumpuan pastinya terarah kepada golongan belia ataupun pencari kerja apabila lebih 5,000 peluang pekerjaan akan ditawarkan pada Karnival Jamin Kerja Keluarga Malaysia 2022.Temu duga secara terbuka program berkenaan menawarkan peluang pekerjaan dalam sektor bioteknologi, perkhidmatan, perkilangan, perhotelan, telekomunikasi dan perbankan.Malah, karnival itu akan turut menyediakan khidmat kaunseling kerjaya dan pendaftaran MYFuturejobs kepada pencari kerja.Pengunjung yang berminat menghadiri sesi temu duga itu, dinasihatkan supaya datang awal dan berpakaian kemas serta membuat pendaftaran dengan melayari laman sesawang di https://careerfair.perkeso.gov.my/.Sebarang pertanyaan, orang ramai boleh melayari portal MYFutureJobs menerusi pautan www.myfuturejobs.gov.my/careerfair atau hubungi Careline PERKESO di talian 1-300-22-8000 atau emel ke This email address is being protected from spambots. You need JavaScript enabled to view it..Dalam usaha mengurangkan beban kos hidup yang meningkat berikutan ketidaktentuan ekonomi global, Jualan Murah Keluarga Malaysia (JMKM) turut diadakan sepanjang karnival.

(Perdana Menteri Datuk Seri Ismail Sabri Yaakob)

Tawaran diskaun sehingga 20% diberikan terhadap barangan keperluan terpilih, sekali gus memberi manfaat dan pilihan buat pengunjung terutama warga Ayer Keroh dan masyarakat berdekatan untuk berbelanja.Dalam mengeratkan perpaduan antara penduduk, kenduri rakyat serta sukan turut diadakan sempena karnival tersebut.Pertandingan e-sukan Fifa 2022, Players Unknown Battleground (PUBG) dan Mobile Legends : Bang Bang turut diadakan bagi memberi peluang kepada peminat sukan tersebut mengasah bakat mereka dalam permainan video. -BERNAMA


Kes Batu Puteh: Jemaah Menteri setuju teruskan tindakan perundangan di ICJ

PUTRAJAYA, 13 Oktober- Jemaah menteri bersetuju meneruskan tindakan perundangan di Mahkamah Keadilan Antarabangsa (ICJ) berkaitan kes kedaulatan Batu Puteh, Batuan Tengah dan Tubir Selatan.Perdana Menteri, Datuk Seri Ismail Sabri Yaakob berkata, pembentangan oleh Pasukan Petugas Khas kes itu mendapati, terdapat kemungkinan kecuaian dan kekhilafan bekas Perdana Menteri, Tun Dr. Mahathir Mohamad apabila Malaysia terlepas peluang untuk memfailkan permohonan semakan terhadap keputusan penghakiman ICJ pada tahun 2008.Ia termasuk permintaan tafsiran Batu Puteh, Batuan Tengah dan Tubir Selatan selepas Tun Dr. Mahathir membuat keputusan untuk tidak meneruskan permohonan semakan dan pentafsiran penghakiman pada 11 Jun 2018."Pelbagai pendekatan telah dilaksanakan kedua-dua Pasukan Petugas Khas seperti meneliti dan menyemak dokumentasi serta material berkaitan, mengadakan siri perbincangan, mesyuarat dan lawatan kerja dalam serta luar negara.Selain, khidmat konsultasi bersama pakar perundangan dan juruhidrografi luar negara, serta sesi temu bual dengan individu yang dikenal pasti bagi melaksanakan tugasan sebagaimana terma rujukan ditetapkan," menurut Perdana Menteri dalam satu kenyataan.

Tambah Datuk Seri Ismail Sabri, pihaknya akan mengambil tindakan sewajarnya bagi mempertahankan kedaulatan negara. Sementara itu, jemaah menteri juga telah bersetuju untuk menyahklasfikasikan dan mendedahkan laporan siasatan ke atas dakwaan-dakwaan dalam buku bertajuk 'My Story: Justice In The Wilderness' yang ditulis bekas Peguam Negara, Tan Sri Tommy Thomas kepada umum."Syor-syor hala tuju kerajaan dan penambahbaikan yang dicadangkan Pasukan Petugas Khas melalui kedua-dua laporan ini adalah bersifat telus, berkecuali dan inklusif dengan mempertimbangkan hasil analisa, penelitian serta pemerhatian ahli Pasukan Petugas Khas.Pelaksanaan Pasukan Petugas Khas ini secara keseluruhannya menjelaskan komitmen Kerajaan untuk penyelesaian terbaik berkaitan perkara ini demi kesejahteraan Keluarga Malaysia," katanya lagi.Terdahulu dua Pasukan Petugas Khas telah membentangkan kedua-dua laporan tersebut dalam Mesyuarat Jemaah Menteri pada 30 September dan 7 Oktober lalu.


Individu positif COVID-19 dengan tahap kesihatan tidak kritikal dibenar mengundi

(Tan Sri Dr Noor Hisham berlata bagaimanapun, mereka perlu patuh semua SOP yang akan ditetapkan Suruhanjaya Pilihan Raya)

KUALA TERENGGANU, 13 Oktober- Individu yang positif COVID-19 dengan tahap kesihatan yang tidak kritikal akan dibenarkan mengundi dalam PRU ke-15.Bagaimanapun, mereka perlu patuh semua SOP yang akan ditetapkan Suruhanjaya Pilihan Raya (SPR). Ketua Pengarah Kesihatan, Tan Sri Dr Noor Hisham Abdullah berkata, kehadiran mereka akan dipantau ketat kakitangan Kementerian Kesihatan yang bertugas di pusat-pusat mengundi seluruh negara. Kakitangan kementerian juga akan menjadi sebahagian petugas PRU untuk memastikan penjalanannya selamat dan lancar. Beberapa cadangan mengenai SOP disyorkan untuk dimuktamadkan SPR dalam masa terdekat.

(Tan Sri Dr Noor Hisham ditemui selepas merasmikan sambutan Hari Penglihatan Sedunia Peringkat Kebangsaan di Taman Tamadun Islam Kuala Terengganu)

"Yang kes positif tak kritikal boleh mengundi dengan syarat patuh pada SOP. Jangan lupa dengan syarat Sop antaranya pemakaian pelitup muka pakai pelindung muka. Ini yang penting, yang penting pensanitasi dan sebagainya," kata Dr Noor Hisham selepas merasmikan sambutan Hari Penglihatan Sedunia Peringkat Kebangsaan di Taman Tamadun Islam Kuala Terengganu di sini.Tambah beliau tiada sebarang larangan untuk mana-mana individu yang masih belum mendapatkan suntikan vaksin COVID-19 untuk hadir mengundi.  Risiko jangkitan tetap ada kepada individu yang telah divaksin namun kesannya berbeza sekiranya dijangkiti.


PRU ke-15: Telco pastikan capaian internet pusat mengundi, pusat penjumlahan undi adalah baik

(Tan Sri Annuar (tiga, kanan) beramah mesra bersama para pelajar pada majlis Pengagihan Peranti Siswa Keluarga Malaysia di Sekolah Menengah Kebangsaan Melor /BERNAMA)

KOTA BHARU, 13 Oktober- Penyedia perkhidmatan telekomunikasi diingatkan agar memberi kerjasama penuh kepada Suruhanjaya Pilihan Raya (SPR) bagi memastikan liputan capaian internet di pusat mengundi dan pusat penjumlahan undi semasa Pilihan Raya Umum adalah baik.Menteri Komunikasi dan Multimedia, Tan Sri Annuar Musa berkata langkah itu perlu supaya SPR dapat melaksanakan tugas dengan baik, selain memastikan pelaporan berita dari lokasi berjalan lancar."Kita telah minta supaya SKMM membuat semakan tahap dan kapasiti internetterutama sekali pusat penjumlahan undi, jadi talian internet tu satu perkara yang sangat penting," kata Annuar dalam sidang media selepas sesi pengagihan PerantiSiswa kepada pelajar di Sekolah Menengah Kebangsaan (SMK) Melor, di sini.

(Tan Sri Annuar ditemui pada sidang media selepas menyempurnakan sesi pengagihan peranti siswa kepada pelajar di Sekolah Menengah Kebangsaan (SMK) Melor)

Mengulas lanjut, Tan Sri Annuar berkata berdasarkan pengalaman lepas dalam tempoh pilihan raya penggunaan Internet di satu-satu lokasi, pastinya akan meningkat terutama pada hari mengundi.  Bagi mengelakkan sebarang gangguan terhadap capaian internet, perkara itu sedang diteliti supaya penambahbaikan dapat di lakukan.  Namun begitu, menurutnya, kualiti di kawasan-kawasan mengundi ketika ini adalah lebih baik sejajar pelaksanaan Pelan Jalinan Digital Negara (JENDELA) yang telah meningkatkan purata kelajuan jalur lebar mudah alih lebih 40 Megabit sesaat (Mbps) melebihi sasaran di tetapkan sebelum ini iaitu 35 Mbps.  Sementara itu, Annuar juga memaklumkan telah meminta saluran–saluran televisyen terutama milik kerajaan supaya memberi kerjasama kepada SPR untuk membantu melicinkan proses PRU-15 termasuk meningkatkan kesedaran rakyat untuk keluar mengundi.  "RTM akan mengadakan beberapa siaran berterusan untuk meyampaikan maklumat yang dikehendaki disampaikan oleh SPR dan juga pihak keselamatan khususnya PDRM. Jadi usaha ini akan dibuat secara berterusan kerana proses amalan demokrasi akan menjadi lebih bermakna kalau semua rakyat menggunakan hak masing-masing," katanya. Beliau mengharapkan menerusi PRU ke-15 nanti sebuah kerajaan yang stabil mampu dibentuk, supaya tumpuan lebih serius dapat diberi dalam menentukan agenda rakyat untuk berdepan pelbagai cabaran di peringkat global.


(Dr Azlina ditemui selepas menyampaikan taklimat Pelan Strategik RTM 2021-2025 Zon Selatan di Auditorium Permata Sari, RTM Johor)

JOHOR BAHRU, 13 Oktober- Radio Televisyen Malaysia (RTM) berada di landasan tepat menuju transformasi pendigitalan berpandukan kepada Pelan Strategik Jabatan Penyiaran, 2021-2025.

Ia jelas terbukti dengan peningkatan pendapatan beberapa stesen radio RTM termasuklah JohorFM yang mencatat pertambahan 100% sejak ia dilaksana secara berfasa tahun lalu.

Ketua Penolong Pengarah, Seksyen Perancangan Strategik, Dr Azlina Daud berkata pelaksanaan pelan berkenaan yang masuk tahun kedua, akan terus memastikan RTM tetap konsisten dalam menyempurnakan tanggungjawab menyebarluaskan maklumat dan berita ke seluruh negara.

"Berpandukan kepada pelan strategik ini warga kerja RTM.. tahu apa yang harus dilakukan. Maksudnya kita tidak bekerja secara teraba-raba, tidak bekerja dalam kegelapan. Kita telah ada panduan dan hala tuju untuk mencapai apa yang kita kehendaki dan telah terbukti dengan pencapaian kita melebihi daripada apa yang kita hasratkan," kata Dr. Azlina selepas menyampaikan taklimat Pelan Strategik RTM 2021-2025 Zon Selatan di Auditorium Permata Sari, RTM Johor di sini.

(Dr Azlina berkata RTM di landasan tepat ke arah transformasi pendigitalan)

Beliau turut menyampaikan Buku Pelan Strategik kepada Pengarah RTM Melaka, Mohd Yusni Mohamed Ali dan Pengarah Negeri Sembilan, Kamal Roslim.

Kira-kira 50 warga kerja RTM Johor, Melaka dan Negeri Sembilan menghadiri taklimat berkenaan.


DUN Kelantan, Terengganu dan Kedah tidak dibubar - PAS

KUALA LUMPUR, 13 Oktober- Mesyuarat Jawatankuasa Kerja PAS Pusat yang diadakan hari ini mengekalkan pendirian untuk tidak membubarkan Dewan Undangan Negeri (DUN) Kelantan, Terengganu dan Kedah.Presiden PAS, Tan Sri Abdul Hadi Awang menerusi satu kenyataan turut memaklumkan parti itu akan memperkukuhkan kerjasama dalam Perikatan Nasional (PN) untuk menghadapiPilihan Raya Umum ke-15 (PRU ke-15) atas prinsip penyatuan ummah.Menurut Abdul Hadi, mesyuarat juga membuat keputusan untuk memuktamadkan perbincangan kerusi-kerusi di negeri dengan PN.Manakala, senarai calon daripada negeri perlu diangkat untuk penilaian Majlis Syura Ulama.Terdahulu dalam satu majlis berasingan di Kuala Terengganu tengah hari tadi, Naib Presiden PAS, Datuk Seri Dr Ahmad Samsuri berkata parti itu sentiasa bersedia untuk menghadapi Pilihan Raya Umum ke 15.

Presiden PAS, Tan Sri Abdul Hadi Awang

PAS dalam satu kenyataan memaklumkan, ketiga-tiga negeri bawah pentadbiran parti itu kekal dengan pendirian untuk tidak membubarkan DUN masing-masing, termasuk 32 DUN di Terengganu. Datuk Seri Dr Ahmad Samsuri sebelum itu merasmikan Karnival Terengganu Maju Berkat Sejahtera Rhu Rendang di Marang.


PUTRAJAYA, 13 Oktober- Permohonan undi pos dalam dan luar negara bagi Pilihan Raya Kecil Dewan Undangan Negeri (DUN) N.66 Bugaya, Sabah, mula dibuka hari ini.Kenyataan Suruhanjaya Pilihan Raya (SPR) memaklumkan tarikh tutup permohonan akan diumumkan selepas Mesyuarat Khas Urusan.Permohonan secara manual bagi Kategori 1A melibatkan Petugas Pilihan Raya, Ahli atau Pegawai SPR, Anggota Polis, Anggota Tentera dan Petugas Media.Pemohon perlu menggunakan Borang 1A yang dimuat turun daripada portal rasmi SPR https://www.spr.gov.my dan dihantar ke Pejabat Pegawai Pengurus Bahagian Pilihan Raya berkenaan. Kategori 1B pula melibatkan warganegara Malaysia yang berada di luar negara manakala kategori 1C ialah agensi atau organisasi.Permohonan hendaklah dikemukakan secara dalam talian.

(Permohonan undi pos PRK Dun Bugaya dibuka)